Kenaikan fi kesihatan tidak dilaksana serta-merta, kata menteri

Kenaikan bayaran fi kesihatan tidak akan dilaksanakan secara serta-merta dan sewenang-wenangnya, kata Menteri Kesihatan Dr Zaliha Mustafa.
Bercakap di Dewan Rakyat hari ini, beliau berkata, cadangan itu akan diteliti terlebih dulu menerusi analisa wajar serta libat urus semua pihak berkepentingan sebelum kerajaan membuat sebarang keputusan.
Menurut Zaliha yang juga ahli Parlimen Sekijang, kadar fi yang dikenakan di sektor awam adalah di tahap sangat minima selepas sebahagian besar ditampung subsidi kerajaan.
Katanya, fi sedia ada yang dikenakan adalah sama untuk semua pesakit tanpa mengira kesanggupan mereka untuk membayar.
"Kementerian Kesihatan tidak ada mekanisme untuk mengumpul lebihan fi walaupun ada pesakit yang sanggup dan mahu membayar lebih kerana mahu perkhidmatan komprehensif yang diterima," katanya ketika berucap pada sesi penggulungan Kertas Putih Kesihatan hari ini.
"Paling penting ialah memastikan rakyat terutama golongan tidak berkemampuan atau rentan tidak akan terkesan akses kepada perkhidmatan kesihatan mereka."
Terdahulu, Pengerusi Perikatan Nasional (PN) Muhyiddin Yassin menggesa kerajaan supaya menangguhkan dulu dan meneliti semula cadangan menaikkan kadar bayaran perkhidmatan kesihatan.
Ahli Parlimen Pagoh itu meminta kerajaan pertimbangkan perkara itu apabila bimbang ia akan menambah beban rakyat yang kini sedang bergelut akibat kenaikan harga barangan, kadar inflasi dan peningkatan kadar dasar semalaman (OPR).
"Dalam beberapa kajian yang saya lihat, majoriti rakyat merasakan kedudukan kewangan peribadi mereka pada tahun ini lebih teruk berbanding tahun lalu. Dapatan ini tidak terhad kepada golongan B40 sahaja," kata Muhyiddin ketika berucap pada sesi perbahasan usul sama.
"Justeru, jika ada cadangan kerajaan menaikkan kadar bayaran rawatan di kemudahan kesihatan awam, saya minta supaya ia ditangguhkan dulu dan diteliti semula."
Kertas Putih Kesihatan yang dibentangkan di Dewan Rakyat hari ini menyebut bahawa kadar fi yang dikenakan di fasiliti penjagaan kesihatan awam akan dikaji semula.
Menurut dokumen 57 halaman itu, struktur fi sedia ada menyumbang kepada ketidaksamaan besar antara bayaran yang dikenakan berbanding dengan kos penyediaan.


Indeks kuasa membeli global dapati ringgit keempat dinilai lebih rendah

Mata wang Ringgit Malaysia seharusnya dinilai 58.9% lebih tinggi berbanding Dolar Amerika Syarikat (AS), atau RM1.72 bagi setiap satu dolar, berbanding tahap semasanya sebanyak kira-kira RM4.19, menurut indeks terbaru Big Mac yang dikeluarkan minggu ini oleh The Economist.Sejak 1986, Indeks Big Mac membandingkan kuasa membeli di seluruh dunia menggunakan harga satu burger paling dikenali dunia itu sebagai penanda aras.Indeks tersebut dibuat berdasarkan teori perbandingan keupayaan kuasa membeli (PPP), dengan konsep dalam jangka panjang, kadar tukaran mata wang asing sepatutnya bergerak ke arah kesaksamaan harga barangan dan perkhidmatan dalam sebuah raga yang sama antara mana-mana negara yang dibanding dengan negara asal burger Big Mac itu.Indeks yang dikatakan The Economist tidak boleh dianggap sebagai satu cara penilaian tepat bagi “kesalahjajaran mata wang” kini diterima meluas di peringkat global.Dalam keluaran indeks terbarunya, dari 55 mata wang di seluruh dunia, ringgit muncul pada kedudukan keempat bagi mata wang yang dinilai paling rendah daripada kadarnya yang sebenar, setiap mata wang dinilai melalui Keluaran Dalam Negara Kasar (KDNK) per kapita selain turut mengambil kira beberapa perbezaan dalam taraf hidup penduduk.“Satu burger Big Mac berharga RM9.99 di Malaysia sementara di Amerika Syarikat ia berharga AS$5.81,” kata laporan tinjauan tersebut.“Kadar tukaran tersiratnya adalah sebanyak 1.72. Berbeza dengan kadar tukaran sebenar sebanyak 4.19, menunjukkan ringgit dinilai lebih rendah sebanyak 58.9%,” tambahnya merujuk nilai pasaran ringgit awal minggu ini.Hal ini bermakna, seseorang yang memperoleh pendapatan dalam mata wang ringgit hanya akan dapat membeli sedikit barangan di AS atau negara lain kerana mata wang itu dinilai rendah.Bagaimanapun, ringgit bukan satu-satunya mata wang yang dinilai lebih rendah daripada kadar sebenarnya.Antara mata wang lain yang turut dinilai lebih rendah berdasarkan indeks itu adalah Lira Turki di mana ia dinilai lebih rendah sebanyak 67.9%, rupiah di Indonesia (dinilai rendah sebanyak 59.3%) dan rubel di Rusia (70%).Dalam pada itu, indeks tersebut turut mendapati mata wang Franc Switzerland dan krone di Norway pula dinilai sebagai mata wang lebih tinggi daripada kadarnya.Bagaimanapun, indeks tersebut tidak menjelaskan perincian penuh penilaian mata wang yang dibuat.Ekoran daripada PPP, kos untuk menghasilkan Big Mac adalah lebih murah di negara-negara lebih miskin.Bagi menjelaskan perkara tersebut, The Economist berkata ia telah mengambil kira hal itu dalam satu lagi indikator penting iaitu – indeks KDNK yang diselaraskan (GDP-adjusted index) – dalam usaha mendapatkan kesimpulan yang lebih tepat.Dalam kadar pasaran tukaran mata wang asing, satu burger Big Mac berharga AS$2.39 di Malaysia, 58.9% lebih rendah berbanding harga di AS (AS$5.81).Namun berdasarkan perbezaan KDNK bagi setiap individu, harga satu burger Big Mac sepatutnya 37.2% lebih rendah.Hal ini menunjukkan ringgit dinilai 34.6% lebih rendah dari kadar sebenar.“Perlu ditegaskan bahawa bagi negara-negara miskin adalah satu hal yang biasa jika satu harga kelihatan murah berbanding (harganya) di negara kaya dalam sebarang perbandingan mudah harga (barangan),” kata The Economist sambil menambah di kebanyakan negara “harga bagi seketul burger adalah berkait dengan apa yang anda jangka menerusi KDNK negara bagi setiap penduduk”.Menerusi indeks yang diselaraskan itu juga, mata wang Malaysia masih kekal dinilai lebih rendah di mana ia berada di kedudukan keenam, namun lebih rendah jika dibanding dengan data penukaran secara terus.Menggunakan penilaian ini, rubel di Rusia adalah mata wang yang dinilai paling rendah berbanding dolar, dengan jurang sebanyak 52.1%.Ia berada di kedudukan yang lebih rendah dari mata wang leu di Romania sebanyak 36%, Dolar Hong Kong sebanyak 45% dan Dolar Taiwan sebanyak 38.5%.Dengan penyelarasan KDNK per kapita, Uruguay pula mempunyai mata wang dinilai paling tinggi sebanyak 39.8%.


Kes baru Covid-19 kembali ke paras 8,000

Malaysia merekodkan kes baru sebanyak 8,084 menjadikan kes keseluruhan Covid-19 meningkat sebanyak 2,369,613 kes.12,356 pesakit juga direkodkan sembuh, menjadikan jumlah keseluruhan pesakit sembuh sebanyak 2,240,345.Dalam pada itu, kes yang memerlukan rawatan di unit rawatan rapi (ICU) adalah sebanyak 702 kes di mana 683 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 367 kes di mana 286 adalah kes Covid-19.Dari 8,084 kes harian yang dilaporkan pada hari ini, 133 kes (1.7%) adalah daripada Kategori Tiga, Empat, dan Lima, dan 7,951 kes (98.4%) lagi adalah terdiri daripada Kategori Satu dan Dua.


Speaker Johor nafi terima surat permohonan bubar DUN

Pejabat Speaker Dewan Undangan Negeri (DUN) Johor tidak menerima sebarang surat permohonan pembubaran DUN, bagi membolehkan pilihan raya negeri (PRN) diadakan dalam masa terdekat.Perkara itu disahkan oleh Speaker DUN Johor Suhaizan Kaiat hari ini, selepas tular di media sosial susulan sebuah laman sesawang mendakwa beliau sudah mendapat surat tersebut, sekali gus menyatakan PRN bakal berlangsung tidak lama lagi.“Tidak, makluman portal itu tidak benar,” katanya kepada Bernama ketika dihubungi hari ini.Terdahulu, sebuah laman sesawang mendakwa Menteri Besar Johor Hasni Mohammad, telah menghantar surat permohonan pembubaran DUN kepada Pejabat Speaker DUN Johor semalam.Khabar angin mengenai PRN akan datang bertiup kencang, berikutan kematian Adun Kempas Osman Sapian bulan lepas menjadikan kerajaan pimpinan Umno hanya memiliki majoriti satu kerusi dalam DUN Johor.Pada masa ini, DUN Johor diterajui Barisan Nasional dengan 28 kerusi yang merangkumi Umno (14 kerusi), MIC (dua), Bersatu (11) dan PAS (satu), manakala Pakatan Harapan memiliki 27 kerusi iaitu DAP (14), PKR (tujuh) dan Amanah (enam).


Apa kesudahan siasatan penyelewengan RM800 juta Projek Jiwa Murni di Sarawak?

Sejak tersungkurnya kerajaan Umno, Barisan Nasional (BN) pada Mei 2018, terdapat senarai panjang kes-kes rasuah, salah guna kuasa dan penyelewengan melibatkan “jerung” yang telah disiasat serta dihadapkan ke muka pengadilan.Selepas beberapa tahun, ada orang kena tuduh (OKT) sudah dibebaskan, antaranya Setiausaha Agung Umno Ahmad Maslan; bekas bendahari Umno Tengku Adnan Tengku Mansor dan bekas ketua menteri Sabah, Musa Aman.Presiden Umno, Ahmad Zahid Hamidi pula dalam proses membela diri atas 47 pertuduhan menyalahgunakan dana yayasan yang bertujuan membantu orang miskin dan ibu tunggal.Begitu juga bekas perdana menteri, Najib Razak yang sudah dijatuhi hukuman penjara 12 tahun dan denda RM210 juta selain masih bergelut dengan beberapa pertuduhan lain.Walau apa pun pengakhirannya (sama ada menepati kehendak kita atau tidak), ia menunjukkan satu kitaran proses pengadilan yang lengkap mencakupi fasa siasatan, pendakwaan, pembelaan dan jatuh hukum.Pun begitu, ada juga kes yang tidak diketahui kesudahannya, seolah-olah dibiarkan gantung tak bertali sehingga mengundang tanda tanya masyarakat, apakah yang telah berlaku.Secara khusus, ia berkenaan dakwaan penyelewengan RM800 juta dalam projek pembinaan jalan raya di pedalaman Miri, Kapit, Ba’kelalan, Limbang dan Belaga di Sarawak yang dilaksanakan di bawah Projek Jiwa Murni kelolaan kementerian pertahanan.Kes ini bermula dengan Laporan Ketua Audit Negara 2015 yang mendapati kualiti kerja pengurusan Projek Jiwa Murni kurang memuaskan dan ada jalan yang tidak dibina bahu jalan serta longkang mengikut standard jalan Jabatan Kerja Raya (JKR) disebabkan peruntukan tidak mencukupi.Apabila Pakatan Harapan (PH) menguasai kerajaan pusat, mesyuarat jemaah menteri pada 30 Mei 2018 meluluskan penubuhan Jawatankuasa Siasatan Tadbir Urus, Perolehan dan Kewangan Kerajaan yang dipengerusikan Ambrin Buang.Kementerian pertama disiasat jawatankuasa itu ialah kementerian pertahanan dan ia dibuat atas pemintaan menterinya pada masa itu, Mohamad Sabu.Pada 30 Januari 2019, Mohamad menegaskan kementeriannya tidak pernah menutup siasatan berhubung dakwaan berlaku penyelewengan dalam Projek Jiwa Murni di Sarawak.Beliau membuat penegasan itu bagi menjawab desakan supaya Suruhanjaya Pencegahan Rasuah Malaysia (SPRM) menyiasat penyelewengan projek menaik taraf jalan di pedalaman Sarawak kerana dikatakan tidak menepati piawaian selain gagal disiapkan mengikut waktu yang ditetapkan dipercayai akibat faktor rasuah.Jalan-jalan itu hanya diletakkan lapisan tar yang dianggarkan setebal dua inci di atas permukaan tanah tanpa lapisan batu kerikil dan pasir seperti syarat kontrak.Ini menyebabkan jalan yang dilalui oleh kenderaan berat termasuk lori-lori balak mudah rosak dan tidak dapat digunakan oleh kenderaan ringan sebagai jalan penghubung antara kawasan-kawasan pedalaman.Rentetan itu, SPRM pada 8 September 2020 memulakan tindakan dengan menahan dua pengarah sebuah syarikat berusia 42 tahun dan 44 tahun bagi membantu siasatan dakwaan melakukan tuntutan palsu berjumlah RM800 juta.Namun mereka dibebaskan dengan jaminan SPRM sebanyak RM100,000 seorang dengan seorang penjamin.Pada 19 September 2020 pula, dua individu termasuk seorang bekas pegawai kanan Angkatan Tentera Malaysia (ATM) bergelar Datuk ditahan reman tiga hari bagi membantu siasatan kes yang sama.Turut ditahan ialah pengarah sebuah syarikat pembekal.Menurut laporan media, mereka merupakan rakan kongsi yang memiliki tiga syarikat yang memonopoli projek berkaitan pembinaan jalan.Selepas gegak gempita berita penahanan individu terbabit oleh SPRM dua tahun lalu, perkembangan kes itu bagaimanapun bagaikan tergantung tak bertali.Sehingga hari ini, tiada berita terbaru dari SPRM sama ada siasatan masih berjalan atau suruhanjaya itu mendapati tiada kes untuk pendakwaan atau ia dalam proses untuk dihadapkan ke mahkamah.Adalah tidak wajar SPRM mendiamkan kes ini selepas ia dilaporkan secara besar-besaran oleh pelbagai media kerana ia mengundang implikasi negatif ke atas individu yang pernah ditahan untuk siasatan dan suruhanjaya itu sendiri.Jika tiada kes, SPRM bertanggungjawab mengumumkannya bagi memberi keadilan kepada individu yang pernah ditahan sekaligus membolehkan mereka membersihkan nama.Sikap berdiam diri SPRM dikhuatiri menyebabkan syak wasangka dan pandangan serong masyarakat terhadapnya semakin menebal selepas beberapa isu yang melingkari suruhanjaya itu menjadi topik perdebatan awam beberapa bulan lalu.Adalah amat tidak berbaloi untuk SPRM mempertaruhkan nama baiknya hanya kerana tidak memaklumkan status terkini siasatan dakwaan penyelewengan RM800 juta dalam Projek Jiwa Murni itu.Apa yang perlu dibuat SPRM hanyalah memaklumkan perkembangan siasatan.Bukannya berterusan mengunci mulut dengan harapan masyarakat melupakannya.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Polis Thailand tahan 89 warga Myanmar cuba masuk Malaysia

Polis Thailand menahan 89 warga Myanmar termasuk sembilan wanita yang dipercayai cuba menyeludup masuk ke Malaysia, di Tak Bai, Narathiwat, selatan Thailand.Timbalan Ketua Polis Narathiwat Thawatchai Duksukkaew berkata kesemua mereka ditangkap dalam dua serbuan pada Sabtu di dua buah rumah sewa di Tak Bai.Tiga buah trak pikap yang dipercayai digunakan untuk menghantar warga Myanmar terlibat turut dirampas.“Siasatan awal mendapati kesemua warga Myanmar itu sedang menunggu masa yang sesuai untuk memasuki Malaysia.“Polis sedang memburu empat lelaki tempatan yang merupakan pemandu trak pikap yang telah meloloskan diri ketika serbuan,” katanya pada satu sidang media semalam.Sementara itu, Ketua Tentera Wilayah Narathiwat Chalermporn Khamkhiao berkata pihak berkuasa Thailand akan mempertingkatkan kawalan di sempadan bagi mengekang penyeludupan manusia.


Laporan AS simpulkan Covid-19 mungkin berpunca dari makmal Wuhan

Sebuah laporan Wall Street Journal mendedahkan punca asal-usul Covid-19 oleh makmal Amerika Syarikat telah menyimpulkan virus itu mungkin terdedah di makmal China di Wuhan dan mencadangkan siasatan teliti dijalankan.Kajian yang menggunakan kaedah analisis genomik terhadap virus Covid-19 itu disediakan pada Mei 2020 oleh Lawrence Livermore National Laboratory di California.Laporan itu berkata kajian tersebut dirujuk Jabatan Negara AS ketika siasatan mengenai asal usul pandemik tersebut sepanjang lima bulan pentadbiran Trump.Lawrence Livermore bagaimanapun menolak untuk memberikan sebarang ulasan terhadap laporan Wall Street Journal tersebut.Pada Mei lalu, Presiden Joe Biden mengarahkan pembantu kanannya mencari jawapan mengenai asal usul virus tersebut.Sebagai respons, Agensi-agensi perisikan AS telah mencadangkan dua senario utama: virus itu terdedah akibat kemalangan yang berlaku di makmal atau ia muncul akibat kontak manusia dengan haiwan yang telah dijangkiti virus.Laporan yang masih diklasifikasi sebagai sulit oleh agensi perisikan itu telah tersebar sepanjang pentadbiran Donald Trump, ia mendakwa tiga orang pengkaji di Institut Virologi Wuhan sakit tenat pada November 2019 sehingga terpaksa dimasukkan ke hospital, kata beberapa sumber kerajaan AS.Pegawai-pegawai AS mendakwa China tidak telus mengenai asal-usul virus tersebut, namun dakwaan tersebut dinafikan Beijing.Dalam pada itu, Sky News baru-baru ini melaporkan pakar mengenai pandemik dan penyakit berjangkit Dr Anthony Fauci telah mengakui beliau telah menyalurkan dana dalam kajian “hubungan virus kelawar dan manusia” di China bagi mengelakkan jangkitan berlaku di AS.“AS telah memberikan dana kajian mengenai virus koronavirus yang sangat berbahaya yang sebelum ini dilarang di Institut Virologi Wuhan,” kata laporan itu.“Kajian itu melibatkan ciptaan virus baru yang boleh membawa maut dan tidak pernah wujud sebelum ini.“Ia berlaku pada 2012, ketika AS mempertimbangkan untuk melarang usaha ‘gain of function research’ (GoFR), yang kemudiannya tetap dijalankan.“Fauci berkata ia adalah kerja yang penting dan berbaloi walaupun berisiko mencetuskan pandemik.”GoFR adalah istilah yang digunakan untuk kajian perubatan yang memisahan organisme atau penyakit dengan menggunakan kaedah meningkatkan pathogenesis, kebolehjangkitan atau jenis-jenis perumah yang boleh dijangkiti mikroorganisme.Sky mendakwa, “Ketika pandemik meletus dan Rumah Putih masih lagi memikirkan bagaimana semua ini boleh bermula, Fauci langsung tidak pernah mendedahkan usaha GoFR atau aktiviti-aktiviti lain yang dijalankan di makmal Wuhan.”Sky menuduh Fauci sebagai lelaki yang bertanggungjawab kerana membatalkan larangan AS terhadap kajian berisiko tersebut pada 2017, dan ia disifatkan satu perkara yang “tidak dapat dibayangkan” kerana AS mahu “kajian berisiko tinggi mengenai koronavirus” dijalankan di China.


Najib tarik balik dakwaan rasuah terhadap hakim Nazlan

Najib Razak telah menarik balik dakwaan rasuah terhadap hakim Mahkamah Tinggi Mohd Nazlan Mohd Ghazali yang mensabitkan serta menjatuhkan hukuman penjara 12 tahun dan denda RM210 juta ke atas bekas Perdana Menteri itu bagi kesalahan menyeleweng RM42 juta dana SRC International Bhd.
Najib, 69, menarik balik dakwaan itu melalui afidavit jawapan lanjutan yang difailkan beliau di Mahkamah Persekutuan pada Jumaat lepas menerusi Tetuan Zaid Ibrahim Suffian T H Liew & Partners.
“Untuk rekod, saya secara mutlak menarik balik sebarang tafsiran mengenai apa yang saya telah katakan yang boleh dianggap bermaksud bahawa hakim Mohd Nazlan telah disiasat kerana kemungkinan rasuah,” katanya.
Bagaimanapun, beliau berkata terdapat bukti tambahan yang akan menunjukkan konflik kepentingan yang serius membabitkan hakim tersebut dan ini adalah sebab beliau memohon agar kes itu dibicarakan semula.
Najib berkata demikian ketika menjawab afidavit pendakwaan pada 21 Julai, yang mengatakan pengetahuan peribadi Najib mengenai siasatan SPRM ke atas Nazlan tidak semestinya benar kerana agensi penguatkuasa bebas itu tidak akan mendedahkan maklumat sulit berkaitan siasatan yang sedang dijalankan.
Najib berkata demikian ketika menjawab afidavit pendakwaan pada 21 Julai lepas yang menyebut pengetahuan peribadi beliau mengenai siasatan Suruhanjaya Pencegahan Rasuah Malaysia (SPRM) ke atas Nazlan adalah tidak benar kerana agensi itu tidak akan mendedahkan maklumat sulit mengenai siasatan yang sedang berlangsung.
Pendakwaan baru-baru ini menyatakan bahawa dakwaan Najib terhadap Nazlan, yang kini hakim Mahkamah Rayuan, adalah percubaan terdesak untuk membatalkan perbicaraan kes itu.
Pada 21 April lepas, Nazlan membuat laporan polis berhubung artikel yang disiarkan oleh sebuah portal berita bertajuk "Judge Mohd Nazlan being investigated for unexplained RM1 million in his bank account" yang mendakwa bahawa beliau telah disiasat berkaitan wang yang dipindahkan ke akaun banknya.
Nazlan telah menafikan dakwaan itu serta niat jahat untuk menjejaskan kredibiliti beliau sebagai Hakim Mahkamah Rayuan dan mengganggu sistem keadilan selain institusi kehakiman melalui artikel tersebut.
Pada Julai 2020, Nazlan telah menjatuhi hukuman penjara 12 tahun dan denda RM210 juta ke atas Najib selepas mendapati beliau bersalah menyeleweng RM42 juta dana SRC.
Kes itu akan didengar oleh Mahkamah Persekutuan selepas Mahkamah Rayuan mengekalkan keputusan Mahkamah Tinggi yang menolak rayuan Najib.
Mahkamah Persekutuan telah menetapkan 10 hari bermula 15 Ogos ini untuk mendengar rayuan terakhir bekas Perdana Menteri itu.


Kes harian lepasi 4,200 jangkitan

Malaysia merekodkan kes baru sebanyak 4,298 kes menjadikan kes keseluruhan Covid-19 meningkat sebanyak 2,658,772 kes.4,929 pesakit juga direkodkan sembuh, menjadikan jumlah keseluruhan pesakit sembuh sebanyak 2,566,159.Dalam pada itu, kes yang memerlukan rawatan di unit rawatan rapi (ICU) adalah sebanyak 471 kes di mana 378 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 264 kes di mana 172 adalah kes Covid-19.Dari 4,298 kes harian yang dilaporkan pada hari ini, 75 kes (1.7%) adalah daripada Kategori Tiga, Empat, dan Lima, dan 4,223 kes (98.6%) lagi adalah terdiri daripada Kategori Satu dan Dua.


’24 jam uruskan rumah’: Pandemik asak kaum ibu hingga lesu

Ketika suaminya berpindah ke Kuala Lumpur untuk bekerja pada bulan Mac tahun lalu, Aishah Rahman, seorang suri rumah sepenuh masa di Batu Pahat, Johor, sedar kehidupannya akan berubah.Sekelip mata, Aishah berseorangan menguruskan anak-anak di samping menjaga hubungan jarak jauh dengan suaminya.Perubahan baru itu bertambah rumit disebabkan pandemik Covid-19, bermakna tahap stres yang perlu dihadapinya semakin bertambah sepanjang tempoh Perintah Kawalan Pergerakan (PKP) yang dilaksanakan sepanjang tahun.Memang benar, sejak dari tahun lepas, tugas dan tanggungjawabnya bertambah, sehingga pada satu ketika Aishah berfikir untuk lari sahaja.Namun masih ramai yang menganggap kehidupannya sebagai seorang suri rumah sangat mudah.“Orang masih menganggap kami duduk di rumah dan tidak lakukan apa-apa,” katanya kepada MalaysiaNow.“Saya minta anak sulung saya untuk menolong uruskan rumah kerana suami saya tidak ada di sini untuk membantu. Orang anggap saya susahkan anak sendiri. Mereka nak saya buat semuanya.”“Buat semuanya” – yang dimaksudkan Aishah itu merangkumi pelbagai pekerjaan, dari mengurus rumah dan keempat-empat anaknya hingga menjadi tutor dan cikgu mereka semasa PKP.“Sebelum ini, tentang hal pelajaran anak-anak, kami harapkan mereka belajar daripada cikgu di sekolah,” kata Aishah yang berumur 38 tahun.“Tapi sekarang, kami juga dah jadi guru mereka. Kami harus mengajar mereka kesemua 10 subjek supaya mereka dapat menyelesaikan kerja rumah.“Mereka bersama kami 24 jam sehari,” katanya.Kaum ibu di seluruh dunia hadapi stresMenurut pakar psikologi klinikal Jameela Ghazi, hal ini bukan lagi kes terpencil.Jameela memberitahu MalaysiaNow bahawa pandemik menyebabkan apa yang dikenali sebagai stres ibu bapa di seluruh dunia, baik yang memiliki karier atau suri rumah, kerana peningkatan beban kerja dan tanggungjawab.“Ketika kaum ibu terpaksa imbangi pelbagai tugas, kemampuan dan daya mereka akan berkurangan,” katanya.“Sekiranya mereka adalah ibu yang bekerja, mereka perlu bekerja dari rumah dan memantau jadual dan aktiviti sekolah anak-anak pada satu waktu.“Terpaksa melayani keperluan dan permintaan anak-anak sepanjang pandemik akan mengurangkan peluang ibu untuk menikmati aktiviti peribadinya.”Beliau juga bercakap mengenai kelesuan keibuan, di mana ibu mengalami keletihan emosi dan fizikal kerana tekanan yang berpanjangan dan berlebihan.“Semakin lama tempoh PKP, semakin sukar keadaan. Ini mengurangkan kesejahteraan psikologi ibu dan boleh mengakibatkan tekanan yang teruk,” katanya.Apabila hal ini berlaku, ibu mungkin merasa kurang berpuas hati dengan prestasi mereka sebagai ibu dan mungkin mengalami perasaan jengkel sehingga boleh mengganggu proses membesarkan anak.Terdapat juga masalah jurang gender, walaupun Jameela berkata ia mungkin sedikit menurun disebabkan PKP.“Namun, dalam situasi di mana suami memiliki kesedaran yang rendah atau si ibu merupakan ibu tunggal, tanggungjawab si ibu mungkin jadi meningkat dengan ketara semasa pandemik,” katanya.Beliau berkata, jika hal ini gagal ditangani, ia boleh menjadi punca disorientasi dalam keluarga baik dari segi emosi, pemikiran dan tingkah laku.Jameela berkata beberapa laporan yang menunjukkan anak-anak juga menghadapi kegelisahan, keresahan dan kemurungan akibat tekanan psikologi ibu bapa mereka.“Krisis kesihatan mental dalam kalangan kaum ibu juga boleh mempengaruhi kasih sayang mereka terhadap suami, yang boleh menyebabkan konflik rumah tangga yang ketara,” tambahnya.Beliau berkata bahawa wanita memainkan peranan penting dalam banyak sektor termasuk penjagaan kesihatan, ekonomi dan pendidikan.“Tekanan psikologi boleh menghalang kemampuan mereka untuk bekerja dan akhirnya mengurangkan prestasi mereka,” katanya di samping turut menyeru penerapan rancangan intervensi bagi mengurangkan tekanan pandemik bagi kaum ibu.Bukan robotKembali di Batu Pahat, Aishah berkata dia kini kehabisan tenaga untuk melakukan semua perkara pada masa yang sama.“Suri rumah bukan robot yang boleh melakukan tugas tanpa bantuan,” katanya.“Saya sudah letih secara fizikal, jadi apabila orang berkata hidup saya mudah, ia memberi kesan kepada saya secara mental.“Ini satu kerja yang tak dibayar.”Aishah juga sukar mencari seseorang yang memahami apa yang dia lalui ketika ini.“Siapa yang saya boleh bincang tentang kesukaran hidup saya? Bila saya cerita pada orang lain, orang akan anggap saya seorang isteri yang tidak bersyukur dan tidak taat.“Inilah sebabnya mengapa anda lihat banyak isteri ceritakan kesukaran hidup di media sosial, kerana ketika kami mahu bicarakan hal ini dengan pasangan kami, mereka tidak mahu dengar.”Sedangkan, katanya, ia adalah bahagian penting dalam membantu menyelesaikan masalah.“Tidak didengari oleh pasangan kami sendiri menambahkan tekanan, terutama ketika kami terpaksa telan semuanya dalam hati.”Aishah mengakui ada kalanya dia lari dari semuanya dan menghabiskan waktu untuk dirinya sendiri. Namun, memandangkan keadaan pandemik ketika ini, dia terpaksa belajar untuk terus tabah.“Saya tak sabar nak tengok Covid-19 berakhir,” katanya.“Ketika itulah saya akan luangkan masa sendirian untuk lepaskan tekanan dengan anak-anak saya”.


30.6% kanak-kanak lengkap divaksinasi, 46.7% terima dos pertama

Sebanyak 1,085,977 atau 30.6% kanak-kanak berumur lima hingga 11 tahun di negara ini telah lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman sesawang CovidNow, sebanyak 1,657,180 kanak-kanak atau 46.7% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun pula, sejumlah 2,907,463 atau 93.4% telah lengkap menerima vaksinasi manakala 3,004,613 atau 96.5% daripada kumpulan sama telah menerima sekurang-kurangnya satu dos vaksin.Sejumlah 16,075,262 atau 68.3% golongan dewasa telah menerima dos penggalak manakala 22,972,212 atau 97.6% telah lengkap dua dos dan 23,248,104 atau 98.8% telah menerima sekurang-kurangnya satu dos vaksin Covid-19.Bagi pemberian dos harian pula, sebanyak 12,667 dos vaksin Covid-19 diberikan semalam melibatkan 4,384 dos pertama, 5,188 dos kedua dan 3,095 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,737,211. Menurut portal GitHub KKM, sejumlah tiga kes kematian akibat Covid-19 direkodkan semalam, iaitu sebanyak dua kes direkodkan di Selangor diikuti satu kes di Melaka.


Covid-19 jejaskan perniagaan gula apong di Sarawak

Di kampung-kampung pesisir di Sarawak, kehidupan ramai bergantung dengan hasil daripada pokok nipah yang banyak tumbuh di sepanjang kawasan bakau berlumpur.Setiap pagi, penduduk kampung masuk ke hutan bakau bagi mengumpulkan nira nipah.Dengan hati-hati mereka mengetuk batang setiap pokok yang matang dan mengumpulkan air nira yang melekit itu ke dalam bekas kayu.Cecair berharga ini kemudian diubah menjadi gula yang dikenali sebagai gula apong.Di Kampung Pinggan Jaya, yang terletak sekitar 40km dari bandar, Mahli Ramli menghabiskan waktu berjam-jam setiap hari di sebuah pondok berhampiran paya bakau untuk memasak air nira.“Kami kumpulkan air nira pokok nipah dalam bekas buluh, kemudian kami rebus selama enam hingga lapan jam, bergantung pada berapa banyak getah yang dapat kami kumpulkan pada hari itu.“Kami rebus hingga kering dan ia akan berubah jadi likat berwarna coklat pekat,” katanya kepada MalaysiaNow.Biasanya, perniagaan kecil yang diusahakan beliau dapat menghasilkan 30kg gula setiap dua minggu bagi pengedaran tempatan.Ketika Mahli sibuk di pondoknya, di rumah pula, isterinya Rohana sibuk menguruskan pesanan pelanggan.Rohana bertanggungjawab untuk mengendalikan pemasaran gula apong mereka.Rohana, isteri Mahli Ramli menunggu suaminya di sebuah pondok dikelilingi pokok nira.Daripada proses pembungkusan hingga promosi, dialah yang menguruskan, dan ketika hari-hari yang sibuk dia mendapat bantuan dari dua pekerja.Mahli dan Rohana sudah menjual produk gula apong mereka sejak tujuh tahun lalu.Sebahagian produk gula apong mereka turut dihantar ke negeri lain seperti Kuala Lumpur dan Sabah.Sebelum krisis Covid-19, permintaan terhadap gula apong biasa mencatat jualan sehingga mencecah sekitar RM2,000.Namun akibat wabak, perniagaan mereka merosot.Dengan kebanyakan aktiviti sosial dilarang di bawah pelbagai sekatan pergerakan, permintaan gula apong semakin menurun.Permintaan dari Kuala Lumpur pun sudah tiada.Seperti perniagaan kecil yang lain, mereka turut menggunakan internet untuk menjual produk bahkan sebelum Covid-19 usaha tersebut sudah dimulakan.Mereka berdua menerima pesanan melalui Facebook dan WhatsApp.Sejak pandemik melanda negara, perusahaan gula apong terjejas akibat pelanggan yang menurun.Bagaimanapun, permintaan masih rendah berbanding sebelum pandemik melanda negara.Masalah lain yang dihadapi adalah liputan internet yang tidak stabil di kawasan kampung menjadikan sukar untuk mereka menjalankan perniagaan dalam talian.Ketika Rohana perlu keluar berjumpa pelanggan, dia memerlukan kebenaran.Dan hari ini, semakin jarang dia keluar bertemu pembeli gulanya kerana kebanyakan pelanggan gula apong yang menggunakannya untuk membuat produk seperti kek sudah kurang membeli bahan tersebut.Lizzy Sulastrie Jeman, seorang ibu tunggal dari Kuching yang merupakan pengusaha kek lapis Sarawak berkata permintaan untuk kuih lapisnya menurun akibat sekatan pergerakan dan larangan pertemuan sosial.“Tahun ini, semuanya sukar,” katanya kepada MalaysiaNow.“Walaupun kami dapat jual barang dalam talian, larangan untuk berkumpul mempengaruhi pendapatan saya.“Perniagaan sekarang sangat perlahan.”Sekatan perjalanan juga mempengaruhi perniagaan kecil di Asajaya yang menjual makanan tempatan termasuk gula apong.Dolhan Mat, seorang peniaga dari Kampung Tambirat, berkata perniagaannya mengalami masalah teruk.Kebiasaannya, kampung beliau yang terletak di tepi jalan dari jambatan Batang Sadong ke Kota Samarahan menerima ramai pengunjung dari bandar lain, terutama pada hujung minggu.“Saya biasanya dapat menjual hingga 20kg gula apong sehari,” katanya kepada MalaysiaNow.Tetapi hari ini, Dolhan hanya boleh bergantung dengan pelanggan yang memiliki kebenaran perjalanan, yang bilangannya terlalu sedikit.“Jualan saya menurun lebih daripada separuh.”


Budaya ‘jalan kaki’ sukar disebabkan kelemahan pengangkutan awam

Kebiasaan untuk setiap isi rumah di Malaysia memiliki sekurang-kurangnya satu kenderaan persendirian menjadikan amalan jalan kaki sebagai cara untuk bergerak kurang diamalkan.
Baik kereta atau motorsikal, permintaan jentera bermotor terus meningkat di mana jumlah keseluruhan industri (TIV) bagi separuh tahun pertama 2022 mencatat kenaikan 33% atau 331,386 unit berbanding 249,178 untuk tempoh sama tahun lalu.
Selain itu, Persatuan Automotif Malaysia (MAA) pada Julai lalu turut menyemak naik TIV 2022 kepada 630,000 unit berbanding 600,000 unit, sekali gus memberi gambaran bahawa minat belian kenderaan kekal memberansangkan.
Malah, di Malaysia, pemilikan lebih daripada satu kenderaan persendirian juga bukan satu perkara asing bagi golongan isi rumah berpendapatan tinggi (T20) dan berpendapatan sederhana (M40).
Disebabkan perkara ini, timbul persepsi rakyat Malaysia sukar mengamalkan budaya jalan kaki atau memanfaatkan kemudahan pengangkutan awam memandangkan mereka boleh bergerak sama ke destinasi pilihan dengan lebih mudah.
Malah, baru-baru ini terdapat satu kajian dari Universiti Stanford di California, Amerika Syarikat yang meletakkan Malaysia sebagai negara ketiga paling malas berjalan kaki.
Kajian itu dibuat dengan mengumpul maklum balas daripada 700,000 responden daripada 46 negara, dan hasil daripada penyelidikan itu mendapat rakyat Malaysia secara purata hanya berjalan 3,963 langkah sehari.
Ini meletakkan Malaysia di belakang Arab Saudi dengan purata 3,807 sehari manakala Indonesia yang berada di tangga tertinggi dengan purata 3,513 langkah sehari.
Namun begitu, beberapa individu tampil berkongsi pandangan mereka dengan MalaysiaNow mengenai hasil kajian itu yang mana mereka menyifatkan ia sebagai "separuh betul".
Mereka menyatakan, isu utama di Malaysia adalah bukan semua rakyat memilih untuk memandu kenderaan sendiri, sebaliknya budaya berjalan kaki lebih mudah digalakkan menerusi penyediaan infrastruktur seperti laluan pejalan kaki dan kemudahan mengakses kepada pengangkutan awam.
Nurdhiya Aizat Othman, 32, bekas pegawai komunikasi sebuah bank di Kuala Lumpur berkata walaupun memiliki kereta, dia lebih gemar untuk menaiki tren dan berjalan kaki ke pejabatnya.
Katanya, cara itu lebih mudah untuk dia tiba ke pejabat berbanding perlu memandu ke kawasan sesak dan berebut tempat letak kereta yang mana pengalaman ini disifatkan sebagai menyusahkan.
"Sudah tentu mustahil untuk sesetengah individu berjalan kaki dari rumah ke pejabat disebabkan jarak yang begitu jauh," katanya Nurdhiya yang menetap di Bukit Jalil, Kuala Lumpur.
"Sebab itu jika ingin galakkan masyarakat berjalan kaki, perlu ada laluan pejalan kaki yang menghubungkan ke kemudahan pengangkutan awam seperti stesen keretapi atau perhentian bas."
Menceritakan rutin hariannya untuk pergi ke pejabat, Nurdhiya akan mulakan harinya dengan menunggu bas di kawasan berhampiran rumahnya untuk membawa dia ke stesen LRT Alam Sutera
Dari situ, dia akan turun di Stesen LRT Masjid Jamek dan berjalan kira-kira 400 meter sebelum tiba ke pejabatnya.
"Beberapa kawasan di Kuala Lumpur mempunyai laluan pejalan kaki yang selesa, tetapi ada juga kawasan yang perlukan penambahbaikan.
"Malah, baru-baru ini saya bercuti di Pulau Pinang dan mengembara dari ibu negara menaiki tren elektrik (ETS).
"Di sini saya juga hanya menggunakan pengangkutan awam dan kebanyakkan masa saya hanya berjalan kaki. Jadi tiada masalah," tambahnya.
Bagi Fazley Fadzil pula, dia sering berulang alik dari rumah ke tempat kerja dengan hanya bergantung kepada pengangkutan awam kerana tidak memiliki kenderaan persendirian.
Setiap pagi sejak dua bulan lalu, Fazley yang menetap di Kampung Baru akan berjalan selama 20 minit ke sebuah stesen bas di Chow Kit yang terletak sejauh 1.5 kilometer dari rumahnya.
Sebaik tiba di sebuah stesen bas itu, dia akan menunggu bas untuk membawanya ke Segambut yang mana bas itu akan berhenti kira-kira satu kilometer dari pejabatnya.
"Dari sini saya akan berjalan kaki melalui kawasan perumahan sebelum tiba ke pejabat," katanya kepada MalaysiaNow.
Namun begitu, Nurdhiya dan Fazley kedua-duanya menekankan antara kelemahan besar melibatkan sistem pengangkutan awam ialah perkhidmatan bas yang tidak konsisten.
Ini menyebabkan mereka sukar untuk meramalkan ketibaan bas meskipun syarikat yang mengendalikan perkhidmatan tersebut menyediakan fungsi untuk menjejak lokasi bas secara dalam talian atau menggunakan aplikasi.
Menurut Fazley, apabila memantau pergerakan bas di laman sesawang syarikat itu, bas yang ingin dinaiki tidak menggunakan laluan perjalanan yang ditetapkan.
Malah, katanya, insiden ini sudah berlaku berulang kali menyebabkan dia terpaksa menaiki bas lain dan menuju ke KL Sentral sebelum tukar menaiki LRT untuk balik ke rumahnya.
"Dari KL Sentral saya akan naik LRT dan turun ke Stesen LRT Kampung Baru dan berjalan kaki kira-kira 200 meter sebelum sampai ke rumah" tambah Fazley.
Bagi Nurdhiya, isu ketibaan bas yang tidak konsisten ini menyebabkan dia terpaksa menggunakan perkhidmatan e-hailing untuk menuju ke stesen LRT terdekat.
Katanya, isu ini juga sudah diadukan kepada pihak syarikat, namun ia seperti tiada perubahan.
"Tren merupakan pengangkutan terbaik untuk bergerak sekitar Kuala Lumpur, namun begitu, perkhidmatan bas perlu banyak penambahbaikan.
"Bas akan melalui kawasan yang tidak boleh diakses tren, malah ia juga boleh berfungsi sebagai transit menghubungkan stesen tren dan kawasan perumahan.
"Sekiranya perkhidmatan bas dapat ditambah baik, ia pastinya akan mendorong orang ramai memanfaatkan lagi pengangkutan awam dan ini boleh menggalakkan budaya berjalan kaki di negara," tambannya.


Rusia denda WhatsApp kerana enggan padam kandungan dilarang

Mahkamah Rusia mengenakan denda AS$37,080 (kira-kira RM170,644) terhadap penyedia perkhidmatan penghantar mesej WhatsApp kerana gagal memadam kandungan terlarang.
Ini merupakan denda pertama di Rusia atas kesalahan itu.
Syarikat induk WhatsApp, Meta Platforms Inc telah dicop sebagai organisasi "pelampau" oleh Moscow tahun lepas, tetapi aplikasi menghantar mesej – yang popular secara meluas di Rusia – sebelum ini tidak berdepan hukuman kerana gagal mengalih keluar maklumat yang dilarang.
Perkhidmatan Meta lain, Facebook dan Instagram – yang kini diharamkan di Rusia – telah didenda kerana kandungan, begitu juga dengan Twitter dan Google Alphabet.
WhatsApp, bagaimanapun, sebelum ini telah didenda kerana dakwaan keengganannya untuk mematuhi undang-undang data Rusia dan menyimpan data pengguna Rusia pada pelayan di negara itu.
Agensi berita RIA melaporkan bahawa denda yang dikenakan semalam adalah disebabkan keengganan WhatsApp untuk mengeluarkan maklumat mengenai ubat Lyrica, yang penjualan dan pembuatannya dilarang di Rusia.
Reuters cuba mendapatkan komen daripada Meta namun tidak berjaya kerana di luar waktu perniagaan AS.
Mahkamah juga mendenda Yayasan Wikimedia, yang memiliki Wikipedia sebanyak tiga juta rubel, kerana tidak mengeluarkan apa yang dianggap Rusia sebagai "maklumat palsu" mengenai kempen ketenteraan Moscow di Ukraine.
Reueters juga cuba mendapatkan komen daripada Wikimedia namun tidak berjaya.
Ia sebelum ini mengatakan maklumat yang diadukan oleh pihak berkuasa Rusia adalah sumber yang baik dan selaras dengan piawaian Wikipedia.
Moscow selama bertahun-tahun bertelagah dengan Big Tech berhubung kandungan, penapisan, data dan perwakilan tempatan dalam pertikaian yang meningkat selepas Rusia menghantar angkatan bersenjatanya ke Ukraine pada 24 Februari 2022.


Kes harian di paras 1,600 jangkitan, tiada kematian direkodkan

1,626  kes baru Covid-19 direkodkan semalam menjadikan jumlah keseluruhan sebanyak 4,842,505 kes.
Sebanyak 2,386 pesakit turut dilaporkan sembuh, menjadikan jumlah keseluruhan kes sembuh sebanyak 4,781,122.
Ketika ini, 25,009 kes aktif direkodkan, dengan 24,014 atau 96% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 953 (3.8%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 42 kes dan 27 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.2%, dengan kes Covid-19 merangkumi 11.4%.
Tiada kematian dilaporkan menjadikan kes keseluruhan kekal 36,374 orang.


Speaker beri tempoh hingga Selasa untuk Najib jelaskan kenyataan kelirukan Parlimen

Bekas perdana menteri Najib Razak diberi pelanjutan masa sehingga Selasa untuk memberi penjelasan kepada Yang di-Pertua Dewan Rakyat berhubung kenyataan ahli Parlimen Pekan itu ketika perbahasan minggu lepas yang dikatakan mengelirukan dewan.Azhar Azizan Harun berkata beliau menerima surat daripada Najib memohon pelanjutan tempoh bagi memberikan penjelasan secara bertulis mengenai perkara itu.“Saya telah menulis surat kepada kedua-dua Yang Berhormat (Pekan dan Menteri Kewangan), meminta penjelasan selewat-lewatnya hari ini. Semalam selepas saya mempengerusikan mesyuarat, saya menerima surat daripada Yang Berhormat Pekan meminta pelanjutan masa sehingga Rabu depan untuk memberi penjelasan.“Saya benarkan permohonan itu sehingga Selasa pagi minggu depan, jadi tidak timbul YB Pekan mengingkari arahan saya,” katanya. Azhar menjelaskan perkara itu apabila Tony Pua (PH-Damansara) membangkitkan Peraturan Mesyuarat 43 dan 44(2) atas keputusan Yang di-Pertua meminta penjelasan daripada Najib berikutan usul Pua yang mahu Najib dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina Majlis.Peraturan Mesyuarat 43 menyatakan Yang di-Pertua dalam Majlis Mesyuarat atau pengerusi dalam jawatankuasa adalah bertanggungjawab menjaga supaya peraturan-peraturan Majlis Mesyuarat atau Jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh Majlis Mesyuarat kecuali dengan dikeluarkan usul bersendiri kerana itu.Peraturan Mesyuarat 44 (2) memperuntukkan pengerusi hendaklah memerintah mana-mana ahli yang berkelakuan tidak senonoh atau melakukan perbuatan yang menghina Majlis Mesyuarat atau terus tidak mengendahkan kuasa pengerusi keluar dari Majlis Mesyuarat bagi tempoh tidak melebihi 10 hari dan ahli tersebut hendaklah dengan serta-merta keluar dari Majlis Mesyuarat. Azhar berkata amalan meminta penjelasan secara bertulis daripada ahli Parlimen adalah amalan beliau dari hari pertama sebagai Yang di-Pertua bagi mempertimbangkan suatu usul atau perbahasan sama ada untuk membenar atau menolak usul itu, dan amalan itu tidak terdapat dalam Peraturan Mesyuarat.“Sebelum saya benarkan usul itu, dan usul tersebut selalunya melibatkan perkara-perkara fakta atau perbahasan mengenai fakta. Usul Yang Berhormat Damansara berikan kepada saya pun melibatkan fakta. Empat fakta dibangkitkan terutamanya melibatkan yang paling penting, sama ada kerajaan menggunakan wang kerajaan untuk membayar hutang prinsipal 1MDB. “Sebab yang dikatakan YB Pekan ialah prinsipal jadi saya perlu melihat penjelasan perkara itu sebelum saya boleh membuat keputusan sama ada membenarkan atau menolak usul itu,” katanya.RSN Rayer (PH-Jelutong) turut bangkit mempersoalkan tindakan Najib yang memberikan penjelasan kepada pemberita di luar Dewan Rakyat namun Azhar berpandangan perkara itu berada di luar kawalan beliau sebagai Yang di-Pertua Dewan Rakyat.


Najib, rombongan belanja lebih RM1.19 juta di hotel Trump pada 2017

Enam negara membelanjakan lebih AS$750,000 (RM3.4 juta) di hotel milik bekas presiden Amerika Syarikat Donald Trump untuk mempengaruhi pentadbirannya pada 2017 and 2018, menurut laporan Kongres AS yang diluarkan pada Isnin.
Perbelanjaan itu dibuat oleh pegawai dari China, Malaysia, Qatar, Arab Saudi, Turki, dan Emiriah Arab Bersatu.
Kesemua negara itu disenaraikan oleh jawatankuasa Kongres di mana mereka menerima dokumen daripada bekas firma perakaunan Trump, Mazars USA.
Ahli kongres Carolyn Maloney, seorang Demokrat dari New York yang mempengerusikan jawatankuasa itu, berkata dokumen tersebut mendedahkan bahawa semasa pegawai-pegawai dari negara itu menginap di hotel milik Trump, "mereka berusaha untuk mempengaruhi dasar luar Amerika."
Dokumen-dokumen itu, tambah Maloney, “secara jelas mempersoalkan sejauh mana Presiden Trump dipandu oleh kepentingan kewangan peribadinya semasa memegang jawatan dan bukannya kepentingan rakyat Amerika."
Menurut jawatankuasa itu, sejumlah AS$259,724 dibelanjakan oleh perdana menteri Malaysia ketika itu Najib Razak dan rombongannya di hotel Trump pada September 2017
Najib menginap di hotel itu di mana beliau membelanjakan AS$10,000 setiap malam, selain membelanjakan AS$44,562 selama tiga hari dan AS$1,500 lagi bagi jurulatih peribadi.
Najib dan ahli keluarganya sedang disiasat oleh Jabatan Kehakiman pada masa itu kerana merompak dana kekayaan negara Malaysia, kata jawatankuasa itu.
ddDalam sebuah kenyataan kepada The New York Times, anak lelaki Trump, Eric Trump berkata keuntungan yang diperoleh daripada penginapan hotel itu dikembalikan kepada kerajaan persekutuan melalui bayaran tahunan kepada Jabatan Perbendaharaan.
"Sebagai sebuah syarikat, kami berusaha keras untuk mengelak sebarang konflik kepentingan," kata Eric Trump.
"Bukan kerana sebarang keperluan undang-undang, tetapi kerana rasa hormat terhadap jawatan presiden."
Organisasi Trump menjual Hotel Trump di Washington kepada kumpulan pelabur pada Mei 2022 dengan harga AS$375 juta.
Pada Januari tahun lalu, mahkamah menolak saman tuntutan yang mendakwa Trump melanggar perlembagaan kerana menerima pendapatan daripada sumber asing, mengatakan kes itu boleh dipertikaikan kerana Trump sudah meninggalkan Rumah Putih.
Kes tersebut berpunca daripada klausa emolumen dalam Perlembagaan AS, yang melarang pegawai awam menerima hadiah, bayaran atau gelaran daripada negara asing tanpa kebenaran Kongres.
Trump menyerahkan pengurusan perniagaan hartanahnya kepada anak-anaknya selepas memegang jawatan presiden pada 2017, beliau turute memegang sahamnya dalam Organisasi Trump, yang menghasilkan pendapatan AS$435 juta pada 2018.


2 Adun bebas sertai Warisan di Sabah

Ahli Dewan Undangan Negeri (Adun) Elopura Calvin Chong dan Sri Tanjong Justin Wong hari ini mengumumkan keputusan menyertai Parti Warisan (Warisan), setelah keluar daripada DAP Januari lepas.Tindakan dua Adun itu menjadikan Warisan kini mempunyai 19 kerusi Dewan Undangan Negeri (DUN) Sabah dan DAP empat kerusi DUN.Secara keseluruhan pembangkang kini mempunyai 26 kerusi daripada 79 kerusi DUN Sabah.Chong pada sidang media berhubung pengumuman itu berkata beliau menyertai Warisan kerana parti itu dilihat berprinsip serta mampu memperjuangkan hak Sabah, sesuai dengan perjuangan beliau.Sementara itu Wong berkata sebagai wakil rakyat pembangkang yang dipilih rakyat, beliau melihat tindakannya menyertai sebuah parti pembangkang lain yang memperjuangkan hak Sabah adalah sesuatu yang adil dan bertanggungjawab kepada mereka yang mengundi beliau pada pilihan raya lepas.Sementara itu Presiden Warisan Mohd Shafie Apdal pada sidang media sama berkata Warisan sedia mengadakan kerjasama pintar dengan parti tempatan untuk memperjuangkan hak Sabah.Ditanya mengenai persediaan Warisan menghadapi Pilihan Raya Umum Ke-15, beliau berkata parti itu hanya akan bertanding di negeri-negeri tertentu.


TNB rekod peningkatan untung bersih RM872 juta bagi suku kedua

Tenaga Nasional Bhd (TNB) mencatat keuntungan bersih lebih tinggi kepada RM872.20 juta bagi suku kedua berakhir pada 30 Jun 2022 daripada RM821.50 juta bagi tempoh sama tahun lepas.
Prestasi tersebut disumbangkan oleh peningkatan keuntungan operasi yang disokong oleh kerugian bersih instrumen kewangan yang lebih rendah.
Dalam kenyataan kepada Bursa Malaysia hari ini, syarikat utiliti negara itu berkata keuntungan bersih bagi suku kedua tersebut bagaimanapun diimbangi oleh kenaikan ketara dalam kerugian tukaran mata wang asing serta perbelanjaan cukai.
Perolehan hasilnya melonjak kepada RM19.14 bilion daripada RM12.44 bilion sebelum ini, disebabkan oleh peningkatan “kekurangan kedudukan pemulihan” mekanisme pelepasan kos tidak seimbang (ICPT) sebanyak RM6.30 bilion berbanding RM314.6 juta bagi tempoh sama tahun lepas.
TNB telah meluluskan dividen interim satu peringkat sebanyak 20 sen sesaham bagi tahun kewangan berakhir 31 Dis, 2022 yang berjumlah RM1.15 bilion dan pengumuman berkaitan termasuk tarikh pembayaran akan diumumkan kelak.
Bagi tempoh selama enam bulan (separuh pertama), keuntungan bersih TNB susut kepada RM1.77 bilion daripada RM1.78 bilion sebelum ini, disebabkan oleh peningkatan perbelanjaan cukai, termasuk tambahan RM257.3 juta bagi Cukai Makmur pada tahun kewangan berakhir 31 Disember 2022.
Selain itu, hasil bagi separuh pertama itu meningkat kepada RM34.80 bilion berbanding RM23.92 bilion sebelum ini.
Menurut TNB, bagi kemajuan masa depan, walaupun prestasi lebih berdaya tahan dicatatkan pada separuh pertama 2022 yang didorong oleh peningkatan pertumbuhan tenaga sebanyak 5% bagi tahun ke tahun, kumpulan itu sebaliknya masih berdepan cabaran selain terdedah kepada impak kenaikan harga bahan api yang meningkatkan baki belum terima.
“Kumpulan menjangkakan prestasi bagi 2022 adalah munasabah dan kekal berhati-hati terhadap impak kenaikan harga bahan api yang berterusan serta unjuran risiko kredit para pelanggan,” katanya.
Sehubungan itu, kumpulan terbabit akan terus melaksanakan langkah-langkah berhemat yang sejajar dengan keperluan operasi dan kewangan dalam usaha memastikannya untuk terus berdaya tahan.


KPT, KPM akan kerjasama berhubung isu lambakan siswazah perguruan

Kementerian Pendidikan Tinggi (KPT) akan bekerjasama rapat dengan Kementerian Pendidikan (KPM) untuk mencari kaedah berhubung isu lambakan siswazah perguruan di negara ini.
Menterinya, Mohamed Khaled Nordin berkata kerjasama bersama KPM amat penting agar isu di bawah KPT itu dapat dikurangkan.
"Adalah sangat penting untuk kita tahu unjuran yang hanya boleh diberikan oleh KPM dan memanglah hasrat kita untuk bekerjasama lebih rapat dengan KPM supaya isu (lambakan graduan perguruan) ini boleh dikurangkan.
"Dengan ramainya yang ambil kursus perguruan kita perlu lihat bahawa keperluan perguruan bukan sahaja dibekalkan untuk sekolah kerajaan, ia boleh juga diletakkan di sekolah swasta dan jadi guru di luar negara," kata beliau kepada pemberita selepas Program Semarak Komuniti Kota Tinggi bersama Universiti Malaysia Terengganu (UMT) di Sekolah Kebangsaan Sedili Besar, di Kota Tinggi hari ini.
Tambah Ahli Parlimen Kota Tinggi itu, beliau juga telah memaklumkan Universiti Pendidikan Sultan Idris (UPSI) untuk memberi tumpuan kepada pengeluaran guru bagi Pendidikan Teknikal dan Latihan Vokasional (TVET).
Semalam, Presiden Kesatuan Perkhidmatan Perguruan Kebangsaan Malaysia (NUTP) Aminuddin Awang mendedahkan kecenderungan universiti awam serta swasta yang berlumba-lumba menawarkan pengajian pendidikan untuk melahirkan siswazah perguruan tanpa unjuran KPM boleh menyumbang kepada isu pengangguran dalam kalangan graduan bidang terbabit.
Dalam perkembangan lain, Mohamed Khaled berkata KPT sedang merangka perubahan dalam menjadikan pengajian di Institut Pengajian Tinggi (IPT) lebih menarik.
Beliau berkata antara yang dirangka ialah sistem pendidikan secara anjal, yang membolehkan pelajar belajar secara fizikal beberapa tahun dan selebihnya dilaksana secara dalam talian selain beberapa kursus sedang dikenal pasti untuk dipendekkan dari empat tahun kepada tiga tahun.
"Semua sedang diusahakan KPT antara universiti dan industri supaya pelajar (yang telah tamat pengajian) memenuhi keperluan industri dan boleh diambil bekerja.
"Kita juga akan melakukan beberapa perubahan untuk menjadikan belajar di universiti sangat menarik. Kita kenali beberapa program asasi TVET yang membolehkan pelajar masuk dengan kelulusan asas," katanya.
Beliau berkata demikian ketika ditanya strategi kementerian untuk mewujudkan sinergi yang menarik di IPT susulan tarikan ekonomi gig kepada golongan muda dikhuatiri mengurangkan minat mereka terhadap pelajaran dan memasuki IPT.


Banjir di Terengganu pulih, semua mangsa dibenarkan pulang

Situasi banjir di dua daerah di Terengganu pulih sepenuhnya apabila kesemua 17 pusat pemindahan sementara (PPS) telah ditutup secara berperingkat dan semua mangsa dibenarkan pulang ke rumah masing-masing.Ketua Sekretariat Jawatankuasa Pengurusan Bencana Negeri Lt Kol (PA) Che Adam A Rahman berkata empat PPS terakhir di Kemaman dan Dungun ditutup secara rasmi pada 2 petang tadi.“Bagaimanapun, penduduk di Terengganu perlu terus berwaspada kerana monsun timur laut hanya akan berakhir pada Mac.“Jabatan Meteorologi juga mengeluarkan amaran angin kencang, laut bergelora dan air pasang besar hingga 14 Januari ini. Oleh itu, penduduk perlu sentiasa peka dengan sebarang perubahan cuaca di sekitar tempat tinggal mereka,” katanya.Banjir gelombang pertama di Terengganu telah bermula pada 17 hingga 19 November manakala gelombang kedua bermula pada 23 November hingga 2 Disember lepas.Gelombang ketiga banjir pula pada lewat malam 2 hingga 9 Disember disusuli gelombang keempat berlaku pada 17 Disember dan berakhir pada 23 Disember.Terkini, iaitu gelombang kelima banjir telah bermula pada 3 Januari lepas dan berakhir hari ini, yang menyebabkan lebih 13,000 penduduk di empat daerah iaitu Kemaman, Hulu Terengganu, Dungun dan Besut terjejas akibat bencana itu.


Permohonan Muda cabar menteri, RoS didengar 12 Ogos depan

Mahkamah Tinggi menetapkan 12 Ogos untuk mendengar permohonan Syed Saddiq Syed Abdul Rahman dan 12 individu bagi mencabar tindakan menteri dalam negeri dan Jabatan Pendaftaran Pertubuhan (RoS) yang belum membuat keputusan terhadap rayuan mereka untuk mendaftarkan Ikatan Demokratik Malaysia (Muda) sebagai sebuah parti politik.Perkara itu dimaklumkan peguam Lim Wei Jiet, yang mewakili Syed Saddiq dan 12 yang lain apabila dihubungi pemberita selepas prosiding secara dalam talian hari ini di hadapan timbalan pendaftar Firdaus Sidqi Sharil Azli, yang turut dihadiri peguam persekutuan M. Kogilambigai, mewakili menteri dalam negeri dan RoS.“Mahkamah mengarahkan kedua-dua pihak supaya memfailkan hujahan bertulis sebelum atau pada 5 Ogos dan responden (menteri dalam negeri dan RoS) akan memfailkan afidavit balasan sebelum atau pada 15 Julai,” kata peguam itu.Syed Saddiq yang merupakan pengasas parti itu serta 12 individu, memfailkan permohonan kebenaran bagi semakan kehakiman pada 26 April lepas untuk mencabar tindakan menteri dalam negeri dan RoS yang masing-masing dinamakan sebagai responden pertama dan kedua.Dalam permohonan itu, mereka memohon suatu perintah mandamus untuk responden pertama (menteri dalam negeri) mencapai suatu keputusan di bawah Seksyen 18 Akta Pertubuhan 1966 berhubung rayuan pemohon terhadap keputusan RoS pada 6 Jan lepas yang menolak pendaftaran Muda sebagai pertubuhan di bawah kategori parti politik dalam tempoh tujuh hari dari tarikh perintah berkenaan.Mereka juga memohon suatu perintah ganti rugi termasuk ganti rugi teruk dan teladan yang akan dinilai selain kebebasan untuk memohon serta segala relif, arahan dan perintah yang diperlukan sebagaimana difikirkan adil oleh mahkamah.Pada 4 Feb, Muda menghantar surat rayuan berhubung pendaftarannya sebagai sebuah parti politik kepada RoS dan Menteri Dalam Negeri Hamzah Zainudin.Permohonan pendaftaran parti itu dihantar pada September tahun lepas namun ditolak RoS pada Januari.


Anwar dakwa pembangkang cukup angka, kerajaan PN sudah tumbang

Pemimpin pembangkang Anwar Ibrahim hari ini berkata Perdana Menteri Muhyiddin Yassin sudah kehilangan majoriti, mengatakan beliau dimaklumkan beberapa menteri sudah memohon kepada speaker Dewan Rakyat untuk mengubah sokongan mereka.“Kerajaan Muhyiddin sudah jatuh tumbang hari ini,” kata pemimpin PKR itu ketika berkumpul bersama ahli-ahli Parlimen dari Pakatan Harapan (PH) dan beberapa parti pembangkang lain di Dataran Merdeka hari ini.“Secara jumlah dengan bilangan 107 ahli Parlimen, kerajaan sudah ditumbangkan,” kata Anwar.Ahli-ahli Parlimen pembangkang hari ini mengambil keputusan untuk mengadakan tunjuk perasaan di Dataran Merdeka susulan Dewak Rakyat ditangguhkan selepas beberapa kes Covid-19 dikesan di bangunan Parlimen.Ahli Parlimen Port Dickson Anwar Ibrahim menghulur mikrofon kepada Ahli Parlimen Langkawi Mahathir Mohamed ketika beberapa ahli Parlimen Pembangkang berkumpul di Dataran Merdeka mendesak perdana menteri letak jawatan.Beberapa ketua parti politik juga turut bergilir berucap dalam tunjuk perasaan hari ini yang mendesak Muhyiddin untuk meletakkan jawatan.Turut hadir bersama adalah Dr Mahathir Mohamad yang berucap selepas Anwar, menjadikan tunjuk perasaan kali ini seagai kemunculan bersama sejak Pakatan Harapan (PH) jatuh tahun lalu.Antara yang turut hadir adalah Presiden Amanah Mohamad Sabu dan Setiausaha Agung DAP Lim Guan Eng.Pemimpin DAP itu turut mengetuai ahli-ahli Parlimen lain meneriakkan “Daulat Tuanku” ketika tunjuk perasaan hari ini.


Perdagangan Malaysia melonjak 40% dalam pertumbuhan 2 digit 18 bulan berturut-turut

Perdagangan Malaysia mengekalkan trajektori peningkatan dengan berkembang 39.8% kepada RM252.65 bilion pada Julai 2022 berbanding RM180.69 bilion pada bulan yang sama tahun lepas, kata Menteri Kanan Perdagangan Antarabangsa dan Industri Mohamed Azmin Ali.
Prestasi itu adalah pertumbuhan dua digit yang ke-18 bulan berturut-turut, katanya.
Beliau berkata eksport meningkat 38.0% kepada RM134.07 bilion, pertumbuhan dua digit yang ke-12 bulan berturut-turut manakala import berkembang sebanyak 41.9% kepada RM118.58 bilion dan lebihan dagangan berkembang 14.3% kepada RM15.49 bilion.
“Pertumbuhan eksport telah dipacu oleh peningkatan permintaan bagi barangan elektrik dan elektronik (E&E), keluaran petroleum serta gas asli cecair (LNG).
“Eksport ke rakan dagang utama khasnya Asean, Amerika Syarikat (AS), Kesatuan Eropah (EU) dan Jepun merekodkan pertumbuhan dua digit. Eksport ke Asean mencatatkan nilai bulanan tertinggi setakat ini,” katanya dalam kenyataan mengenai perangkaan perdagangan luar Malaysia, pada Jumaat.
Beliau berkata berdasarkan perbandingan bulan ke bulan, perdagangan, eksport, import dan lebihan dagangan masing-masing susut 6.5%, 8.2%, 4.5% dan 29.1%.
Pada Januari hingga Julai 2022, perdagangan naik 29.9% kepada RM1.608 trilion daripada angka pada tempoh yang sama 2021 manakala eksport meningkat 27.8% kepada RM873.07 bilion dan import berkembang 32.5% kepada RM734.51 bilion, katanya.
“Lebihan dagangan bertambah sebanyak 7.4% kepada RM138.56 bilion. Perdagangan, eksport, import dan lebihan dagangan mencatatkan nilai tertinggi bagi tempoh ini,” katanya.
Mohamed Azmin berkata mengenai prestasi eksport sektor utama, barangan perkilangan pada Julai 2022 yang mewakili 83.7% daripada jumlah eksport naik 35.4% tahun ke tahun kepada RM112.26 bilion, pertumbuhan dua digit yang ke-12 bulan berturut-turut.
“Peningkatan ini disumbangkan oleh kenaikan eksport barangan E&E, keluaran petroleum, jentera, kelengkapan dan peralatan, barangan perkilangan logam, barangan optik dan saintifik serta kimia dan bahan kimia, di mana setiap barangan ini telah merekodkan kenaikan melebihi RM1 bilion,” katanya.
Beliau berkata eksport hasil galian (8.1% syer) melonjak 100.4 % tahun ke tahun kepada RM10.81 bilion, merupakan pertumbuhan dua digit yang ke-16 bulan berturut-turut, disumbangkan oleh pertambahan eksport LNG dan petroleum mentah.
Eksport keluaran pertanian (7.8 %syer) meningkat 24.1% kepada RM10.52 bilion berbanding Julai 2021, pertumbuhan dua digit yang ke-17 bulan berturut-turut, disokong oleh eksport yang kukuh bagi minyak sawit dan keluaran pertanian berasaskan minyak sawit, katanya.
Bagi prestasi import, Azmin berkata barangan pengantara, bernilai RM61.83 bilion atau 52.1% daripada jumlah import, meningkat 32.2% susulan kenaikan import bekalan perindustrian diproses.
Barangan modal, bernilai RM10.97 bilion atau 9.3% daripada jumlah import, berkembang sebanyak 29.6%, disebabkan oleh kenaikan import kelengkapan pengangkutan perindustrian sementara itu, barangan penggunaan, bernilai RM8.52 bilion atau 7.2% daripada jumlah import, naik 33.2%, hasil kenaikan import makanan dan minuman diproses khusus untuk penggunaan isi rumah, katanya.
Mengenai prestasi perdagangan Malaysia dengan pasaran utama, beliau berkata pada Julai 2022, perdagangan dengan Asean melonjak 63.0% tahun ke tahun kepada RM73.31 bilion, merangkumi 29.0% daripada jumlah perdagangan Malaysia.
“Eksport naik 55.6% kepada RM42.53 bilion, nilai bulanan yang tertinggi direkodkan setakat ini. Pertumbuhan ini disumbangkan oleh kenaikan eksport barangan E&E, keluaran petroleum dan jentera, kelengkapan dan peralatan serta pada masa sama, import dari Asean melonjak 74.4% kepada RM30.78 bilion,” katanya.
Beliau berkata pada Julai 2022, perdagangan dengan China yang merangkumi 16.1% daripada jumlah perdagangan Malaysia berkembang 19.3% tahun ke tahun kepada RM40.58 bilion, pertumbuhan dua digit yang ke-20 bulan berturut-turut.
“Eksport ke China mencatatkan kenaikan sebanyak 9.8% kepada RM15.88 bilion didorong eksport yang kukuh bagi barangan E&E. Import dari China meningkat 26.4% kepada RM24.70 bilion,” katanya.
Mohamed Azmin berkata perdagangan dengan AS pada Julai 2022 yang menyumbang 9.0% kepada jumlah perdagangan Malaysia berkembang 29.7% tahun ke tahun kepada RM22.82 bilion.
Eksport meningkat 20.5% kepada RM13.30 bilion disumbangkan oleh eksport yang kukuh bagi barangan E&E manakala import dari AS meningkat 45.3% kepada RM9.52 bilion, katanya.
Beliau berkata perdagangan dengan EU pula bertambah sebanyak 14.0% tahun ke tahun kepada RM17.04 bilion, mewakili 6.7% daripada jumlah perdagangan Malaysia.
“Eksport meningkat 21.2 % kepada RM9.57 bilion, merupakan pertumbuhan dua digit yang ke-10 bulan berturut-turut disumbangkan oleh kenaikan eksport barangan E&E, keluaran petroleum serta barangan perkilangan logam. Import dari EU naik 6.0% kepada RM7.47 bilion,” katanya.
Beliau berkata perdagangan dengan Jepun pada Julai 2022, yang merangkumi 5.9% daripada jumlah perdagangan Malaysia berkembang 29.6% tahun ke tahun kepada RM15.00 bilion.
“Eksport bertambah sebanyak 30.8% kepada RM7.71 bilion, merupakan pertumbuhan dua digit yang ke-17 bulan berturut-turut, didorong peningkatan eksport bagi pelbagai barangan seperti LNG, barangan E&E, minyak sawit dan keluaran berasaskan minyak sawit serta barangan kayu.
“Import dari Jepun naik 28.4% kepada RM7.29 bilion,” katanya.


401,105 calon SPM 2020 duduki peperiksaan dalam norma baru

Hari ini, seramai 401,105 pelajar di seluruh negara mula menduduki peperiksaan Sijil Pelajaran Malaysia (SPM) 2020 dalam suasana negara masih berdepan pandemik Covid-19 yang menuntut mereka membawa “perisai” tambahan.Selain berbekalkan pen dan ilmu pengetahuan seperti kebiasaannya apabila memasuki dewan utama peperiksaan, kelainan bagi calon SPM 2020 ialah mereka juga perlu membawa pelitup muka atau pelindung muka bagi mencegah penularan wabak tersebut.Pada hari pertama peperiksaan hari ini, calon akan menjawab subjek Bahasa Melayu Kertas 1 dan 2, masing-masing bermula pukul 8 pagi dan 2 petang.Kumpulan pelajar Tingkatan Lima termasuk pelajar Sijil Vokasional Malaysia (SVM) itu menjadi kumpulan pertama yang menduduki peperiksaan SPM dalam pembudayaan norma baru.Bagi menjamin keselamatan calon sepanjang peperiksaan, penyediaan 3,310 pusat peperiksaan SPM di seluruh negara dilaksanakan mengikut garis panduan dan prosedur operasi standard (SOP) ditetapkan Majlis Keselamatan Negara (MKN) serta Kementerian Kesihatan (KKM), termasuklah proses disinfeksi dewan peperiksaan.Semua pelajar juga perlu menyerahkan borang perisytiharan kesihatan yang lengkap setiap hari sebelum memasuki dewan peperiksaan selain mengambil suhu badan dan memakai pelitup muka sepanjang tempoh menduduki peperiksaan.Selain itu, calon yang didapati positif Covid-19 atau calon yang diarahkan menjalani kuarantin kerana merupakan kontak rapat tidak dibenarkan menduduki peperiksaan pada hari tersebut dan hanya boleh menduduki kertas peperiksaan yang dijadual semula selepas disahkan berada dalam keadaan sihat oleh doktor yang merawat berserta surat pengesahan doktor.Seramai  48,014 pengawas peperiksaan akan memastikan SOP yang ditetapkan dipatuhi sepenuhnya sepanjang tempoh peperiksaan yang dijadualkan berlangsung hingga 25 Mac.Calon SPM pada hari ini juga merupakan kumpulan pelajar yang telah mengikuti sesi kelas SPM tahunan terpanjang iaitu hampir 14 bulan yang memaksa mereka beralih kepada pembelajaran dalam talian menerusi aplikasi seperti Google Meet, Google Classroom dan Skype gara-gara penularan pandemik Covid-19.Peperiksaan SPM, SVM dan Sijil Tinggi Agama Malaysia (STAM) diadakan pada November setiap tahun, namun bagi tahun 2020, peperiksaan terbabit terpaksa ditangguh kepada Januari 2021 sebelum dianjak sekali lagi kepada Februari 2021 berikutan penularan pandemik Covid-19 yang memaksa penutupan sekolah.


Dakwa peningkatan kos, Air Selangor harap tarif air dinaikkan

Lebih 9.1 juta pengguna di Selangor, Kuala Lumpur dan Putrajaya mungkin bakal menyaksikan peningkatan bil air sekiranya cadangan syarikat bekalan air, Air Selangor Sdn Bhd untuk menaikkan tarif air pengguna domestik tahun ini diterima.
Menurut laporan Harian Metro, pemangku Ketua Pegawai Eksekutif Syarikat itu Abas Abdullah berkata, semakan tarif dilakukan buat pertama kali setelah 17 tahun tanpa sebarang kenaikan.
Ia meskipun syarikat berkenaan mencatatkan pendapatan RM2.45 bilion, meningkat sebanyak 12.38% daripada RM2.18 bilion tahun sebelumnya.
"Bagaimanapun, peningkatan pendapatan ini masih tidak dapat menampung kos operasi dan perbelanjaan modal dan akan memberi impak kepada pengurusan operasi jangka masa panjang Air Selangor.
"Justeru, sudah tiba masanya tarif air domestik disemak semula dan dinaikkan pada kadar berpatutan selepas 17 tahun tiada sebarang kenaikan dikenakan," katanya pada sidang media hari ini.
Peningkatan tersebut katanya adalah hasil pemulihan ekonomi Malaysia pasca pandemik Covid-19 serta pelarasan tarif bagi kategori domestik dan khas, berkuat kuasa Ogos 2022.
Semakan tersebut dibincangkan dengan Suruhanjaya Perkhidmatan Air Negara (Span) dan sedang menunggu keputusan akhir tahun ini.
Suruhanjaya tersebut menentukan kadar tarif baru.
Kadar baru itu menurut Abas bertujuan menampung peningkatan perbelanjaan operasi dan modal.
Sebahagian besar perbelanjaan itu digunakan untuk infrastruktur sistem bekalan air.
“Air Selangor tidak menerima sebarang subsidi dan kami memang berharap agar tarif air dapat dinaikkan paling tidak secara berperingkat dalam tempoh tiga tahun sekali supaya bekalan air dan pengurusan projek air secara lestari dapat diteruskan untuk manfaat pengguna,” katanya.
Dalam satu kenyataan sebagai reaksi kepada kenyataan Air Selangor, Amirudin Shari menafikan tarif air akan dinaikkan.
“Tarif air adalah perkara dasar yang memerlukan keputusan dan kelulusan pentadbiran negeri.
“Sehingga ini, kerajaan negeri tidak membuat sebarang keputusan untuk meningkatkan tarif air di negeri Selangor,” kata menteri besar Selangor itu dalam satu kenyataan.


AGC akan bantah permohonan Bersatu supaya 4 kerusi Parlimen Sabah dikosongkan

Jabatan Peguam Negara (AGC) akan membantah permohonan parti Bersatu untuk mendapatkan kebenaran bagi memulakan semakan kehakiman terhadap Yang Dipertua Dewan Rakyat Johari Abdul dan empat ahli Parlimen di Sabah.
Bersatu memfailkan tindakan undang-undang memohon supaya Johari mengosongkan empat kerusi Parlimen di negeri berkenaan.
Peguam Kanan Persekutuan Ahmad Hanir Hambaly yang mewakili AGC berkata pihaknya akan membuat bantahan tersebut pada pendengaran permohonan kebenaran semakan kehakiman 29 Ogos ini di hadapan Hakim Mahkamah Tinggi Amarjeet Singh.
“Tarikh pendengaran tersebut telah ditetapkan pada pengurusan kes secara dalam talian di hadapan Timbalan Pendaftar Firdaus Sidqi Sharil Azli hari ini,” katanya ketika dihubungi.
Peguam Chetan Jethwani mewakili Bersatu ketika dihubungi mengesahkan perkara itu.
Permohonan kebenaran semakan kehakiman difailkan Naib Presiden Bersatu Ronald Kiandee dan Muhammad Suhaimi Yahya selaku pegawai awam pertubuhan parti itu pada 17 April lepas.
Parti itu yang bertindak sebagai pemohon menamakan Johari serta empat Ahli Parlimen terlibat iaitu Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang) sebagai responden pertama hingga kelima.
Dalam permohonan itu, parti berkenaan memohon suatu perintah untuk membatalkan keputusan Johari melalui surat bertarikh 16 Januari lepas yang menyatakan responden kedua hingga kelima telah memberi penjelasan dan mengesahkan bahawa tiada berlakunya kekosongan kerusi Parlimen berkenaan berdasarkan tafsiran Perlembagaan Gabungan Rakyat Sabah (GRS) dan Perlembagaan Bersatu.
Bersatu juga memohon satu deklarasi bahawa empat ahli Parlimen itu telah berhenti menjadi ahli Dewan Rakyat mengikut Perkara 49A Perlembagaan Persekutuan, selain perintah supaya Johari mengesahkan berlakunya kekosongan luar jangka bagi semua kerusi Parlimen berkenaan.


Singapura gantung 2 lagi banduan selepas putuskan rayuan pada tengah malam

Dua lagi banduan bilik akhir digantung sampai mati awal pagi tadi yang dijalankan secara serentak hari ini di Penjara Changi Singapura selepas menunggu 10 jam sehingga melewati tengah malam bagi mengetahui sama ada rayuan mereka berjaya di mahkamah.
Abdul Rahim Shapiee menjalani hukuman mati bersama Ong Siew Ping yang turut didakwa bagi kesalahan berkait dadah, selepas sepanjang minggu ini mahkamah memberikan tempoh masa yang ketat kepada 24 banduan yang memfailkan saman terhadap kerajaan kerana gagal mendapatkan khidmat peguam yang dilihat takut mewakili banduan bilik akhir ekoran hukuman berat yang boleh dikenakan terhadap mereka.
Pada 3 Ogos, mahkamah Singapura menolak saman yang difailkan 24 banduan yang mendakwa dihalang untuk mendapatkan akses guaman ekoran suasana ketakutan yang dicetuskan hukuman berat yang dikenakan ke atas peguam yang mewakili banduan bilik akhir seperti mereka.
Penolakan saman itu diputuskan oleh mahkamah selepas mereka diberitahu supaya mengemukakan hujahan terperinci bagi menyokong kes walaupun tidak diwakili peguam.
Berikutan tiada peguam yang sanggup mewakili, salah seorang banduan bilik akhir, Iskandar Rahmat bertindak menjadi wakil bagi pihak mereka.
Malam tadi, selepas menunggu selama 10 jam bagi mengetahui keputusan rayuan, hakim akhirnya mengumumkan pada pukul 12.40 bahawa mahkamah menolak saman mereka, mengatakan ia adalah "penyalahgunaan proses mahkamah” sekali gus menjadikan pelaksanaan hari ini tetap diteruskan hanya beberapa jam selepas keputusan itu dibuat.
Keputusan itu dibaca selepas mahkamah meminta mereka memberikan contoh khusus bagi menyokong dakwaan bahawa peguam tidak mahu mengambil kes, dan menyerahkannya dalam masa beberapa jam.
Iskandar berkata banduan bergantung dengan lawatan ahli keluarga dalam menyediakan afidavit yang diminta mahkamah.
"Kami terkejut dan tidak bersedia sama sekali untuk melakukan persiapan bagi sebuah perbicaraan yang tergesa-gesa,” kata Iskandar dipetik Kirsten Han, salah seorang aktivis yang lantang dalam membantah hukuman mati di penjara Singapura.
Han berkata, selain Rahim, tiada seorang pun daripada kesemua 24 banduan itu menerima lawatan keluarga sejak saman itu difailkan.
"Oleh itu, tiada cara untuk mereka berkomunikasi dengan keluarga mengenai perkara ini."
Hukuman gantung yang dilaksanakan hari ini menjadikan bilangan banduan yang menjalani hukuman mati di Singapura sebanyak 10 orang dalam tempoh empat bulan, ketika republik itu terus membidas kecaman antarabangsa ekoran pelaksanaan hukuman mati yang merekodkan angka tertinggi tahun ini di Asia Tenggara.
Badan antarabangsa seperti Amnesty International dan Pejabat Hak Asasi Manusia Pertubuhan Bangsa-Bangsa Bersatu adalah turut senada dengan aktivis dan peguam yang berkempen supaya Singapura menamatkan hukuman mati.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata kumpulan hak asasi antarabangsa itu pada 22 Julai dalam sebuah kenyataan tegas yang tidak akan mendapat ruang di ruangan media yang dikawal ketat kerajaan Singapura.
Kerajaan Singapura sering membidas mereka yang mempersoalkan dasar hukuman matinya, walaupun statistik menunjukkan kebanyakan yang dihukum bunuh adalah keldai dadah yang berasal daripada keluarga miskin.
Namun sebaliknya, kerajaan diterajui Parti Tindakan Rakyat (PAP) itu tetap menegaskan hukuman mati yang dilaksanakannya berjaya menjadi pencegah jenayah dadah.


Dr M nafi Pejuang letak calon proksi pada PRN Melaka

Parti Pejuang hari ini menafikan pihaknya meletak calon proksi yang bertanding sebagai calon Bebas pada Pilihan Raya Negeri (PRN) Melaka.Pengerusi Pejuang Dr Mahathir Mohamad dalam kenyataan di blog sekali lagi menegaskan bahawa parti itu telah mengumumkan tidak akan turut serta di dalam PRN Melaka serta tidak menyokong mana-mana pihak.“Bagaimanapun saya dapat tahu ada sesetengah pihak cuba kaitkan Pejuang dan saya dengan individu tertentu yang bertanding sebagai calon bebas. Ingin ditegaskan sekali lagi, Pejuang dan saya tidak menyokong sesiapa di dalam PRN Melaka jauh sekali meletak calon proksi.“Saya harap dengan penjelasan ini, tidak lagi ada sesiapa yang akan cuba kaitkan saya, mahupun Pejuang dengan mana-mana calon yang bertanding,” katanya hari ini.Sebelum ini, bekas ahli Dewan Undangan Negeri (Adun) Pengkalan Batu Norhizam Hassan Baktee yang bertanding atas tiket Bebas turut menafikan laporan bahawa beliau akan bertanding di bawah tiket Pejuang.Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November manakala penamaan calon pada 8 November dan undi awal pada 16 November.PRN itu diadakan ekoran pembubaran Dewan Undangan Negeri (DUN) pada 4 Oktober lepas susulan empat Adun menarik sokongan terhadap kepimpinan ketua menteri Melaka.


Sorry.


Sarawak peruntuk lebih RM8 bilion, pastikan liputan bekalan air capai 100%

Dalam memastikan bekalan air di Sarawak mencapai tahap liputan 100% menjelang 2025, kerajaan Sarawak menerusi kementerian utiliti (MOU) telah membuat perancangan terperinci selain menyediakan peruntukan besar untuk menjayakan pelaksanaannya.Menteri Utiliti Sarawak Stephen Rundi Utom berkata kementerian itu telah memperuntukkan RM8.28 bilion untuk melaksanakan 606 projek pembangunan bekalan air di seluruh negeri ini untuk tempoh 2017 hingga 2021.Katanya pelaksanaan pembangunan projek-projek itu menggunakan dua strategi iaitu Sistem Grid Bekalan Air dan Program Bekalan Air Alternatif Sarawak (Sawas).“Ketika ini, 231 projek telah siap, 227 lagi masih dalam pelaksanaan dan 148 projek lagi dalam fasa perancangan. Projek bekalan air dirancang dengan teliti serta memakan belanja yang sangat besar selain bagi memastikan visi MOU untuk mencapai 100% liputan bekalan air dapat dilaksanakan menjelang 2025,” katanya kepada Bernama.Katanya liputan semasa bekalan air terawat di seluruh Sarawak adalah sebanyak 83.4% yang meliputi 99% kawasan bandar manakala 66.5% kawasan luar bandar.Dr Rundi berkata ketika ini pelan utama Sistem Grid Bekalan Air telah dibuat mengikut zon dengan Zon Selatan di bawah seliaan Lembaga Air Kuching (KWB), Zon Tengah di bawah Lembaga Air Sibu dan Zon Utara di bawah Lembaga Air Kawasan Utara (LAKU).“Kita merancang untuk menggabungkan semua agensi itu menjadi satu entiti…bererti semua agensi bekalan air di Sarawak akan diselaraskan di bawah satu kuasa iaitu Pihak Berkuasa Air Sarawak (Sarawak Water Authority), sekali gus akan memberikan impak perancangan yang lebih menyeluruh,” katanya.Beliau berkata perkara yang paling penting dalam perancangan grid ini melibatkan empat komponen utama, bermula daripada sumber air, loji rawatan, cara penghantaran dan prospek pengguna itu sendiri.“Di Zon Selatan, contohnya, kita mempunyai sumber air dari Empangan Bengoh yang boleh mengeluarkan sebanyak dua juta liter sehari yang dirawat di Loji Batu Kitang dan seterusnya disalurkan menggunakan tangki air aras tinggi dan pam air sehingga ke Sebuyau (kira-kira 110 kilometer dari Kuching),” katanya.Sementara itu, Sawas merupakan inisiatif kerajaan Sarawak, melalui Jabatan Bekalan Air Luar Bandar (JBALB) untuk menyediakan bekalan air kepada penempatan terpencil dan kawasan pedalaman yang masih belum mempunyai air terawat yang selamat dan bersih.Sawas menggunakan teknologi osmosis berbalik yang digunakan untuk merawat air dari sungai berhampiran bagi membekalkan air terawat yang bersih kepada penduduk sekitar.Rundi berkata memandangkan pembangunan bekalan air menerusi sistem grid mengambil masa bertahun-tahun untuk disiapkan, program Sawas dilaksanakan untuk menyediakan kemudahan asas dari segi air terawat yang sesuai untuk operasi dan penyelenggaraan oleh masyarakat di kawasan terpencil.Sehingga kini kerajaan negeri telah membekalkan sejumlah 56,044 unit tangki air yang bernilai lebih RM76 juta.“Bagi kawasan Sebauh di Bintulu sahaja, sebanyak 10 rumah panjang (Rh) melibatkan 339 pintu (unit kediaman) telah mendapat bekalan air melalui Sawas. Antaranya Rh. Banta, Rh. Unchau, Rh. Alip Long Unan, Rh. Irai Anak Gaseng, Rh. Enteri Anak Andeng dan Rh. Ampie Anak Egang dengan nilai kos kira-kira RM42 juta,” katanya.


Penduduk Putrajaya masih tak faham keperluan sekatan jalan raya

Meskipun sudah lebih setahun Malaysia berdepan pandemik Covid-19, masyarakat masih gagal untuk memahami keperluan sekatan pergerakan, yang bertujuan untuk mengekang risiko penularan dari satu tempat ke tempat yang lain.Ketua Polis Daerah Putrajaya Mohd Fadzil Ali berkata, tindakan segelintir orang awam di Putrajaya cuba membolos sekatan jalan raya (SJR) dengan merosakkan penghadang jalan, “blinker”, membuka laluan alternatif serta memandu secara lawan arus, selepas 10 jalan bersempadan Selangor ditutup sejak pelaksanaan sekatan pergerakan penuh, pada 1 Jun.“Kita dapati laluan alternatif dibuat penduduk tinggal bersempadan Putrajaya seperti Dengkil untuk masuk pusat pentadbiran. Di Jalan 7G menghala masuk Putrajaya Sentral, kita dapati banyak kenderaan melawan arus untuk keluar ke arah Puchong, kerana jalan keluar ditutup.“Sekatan di beberapa jalan namun orang awam masih mencari ruang untuk memudahkan perjalanan dan melepasi SJR yang ditetapkan. SJR bukan bertujuan menyusahkan orang ramai, tetapi mengurangkan risiko penularan dan melindungi kawasan daripada jangkitan,” katanya.Beliau berkata demikian kepada Bernama selepas melakukan tinjauan di beberapa kawasan yang masih menjadi laluan keluar masuk orang awam ke Putrajaya dari kawasan bersempadan Selangor, antaranya Dengkil, Puchong, Bangi dan Kajang, di Putrajaya hari ini.Selain itu Fadzil berkata, tinjauan di Taman Cabaran Presint 5 mendapati, “laluan tikus” di sempadan Tanah Perkuburan Presint 20 mendapati, motorsikal dan penunggang perkhidmatan penghantaran makanan mencari laluan terdekat untuk memasuki Putrajaya, serta berlakunya perbuatan vandalisme terhadap penghadang jalan dan “blinker” yang dipecahkan, kerana rasa kurang puas hati dengan penutupan jalan.Beliau berkata, tindakan orang awam itu boleh disiasat di bawah Seksyen 269/270 Kanun Keseksaan, kerana perbuatan cuai atau jahat yang mungkin menyebabkan jangkitan apa-apa penyakit yang berbahaya kepada nyawa.Fadzil berkata, Ibu Pejabat Polis Daerah (IPD) Putrajaya mengeluarkan sebanyak 16 kompaun sejak sekatan pergerakan penuh dilaksanakan pada 1 Jun, di mana pada Jumaat sebanyak tujuh kompaun kerana merentas negeri dan daerah tanpa surat sah dan kebenaran, dan semalam enam saman trafik terhadap individu memandu melawan arus.Beliau berkata, SJR di empat lokasi mendapati kesesakan berikutan 10 jalan susur keluar Putrajaya ditutup, dan ini menunjukkan tindakan itu wajar dalam membolehkan pemeriksaan lebih rapi di SJR, serta memastikan pergerakan keluar masuk orang awam lebih terkawal dengan surat kebenaran rasmi dan urusan kecemasan.Empat lokasi SJR statik di Putrajaya terletak di Lebuh Sentosa menghala keluar ke Lebuhraya Maju Expressway (MEX), Persiaran Selatan menghala keluar ke Dengkil (Presint 5), Pintu 2A Persiaran Utara menghala keluar ke Hospital Serdang (Presint 12) dan Pintu 3 Persiaran Utara menghala keluar ke Puchong (Presint 9).Fadzil meminta penduduk Putrajaya dan orang awam supaya bersabar sehingga 14 Jun ini, serta memahami keperluan penutupan jalan dan SJR, dalam usaha membendung risiko penularan Covid-19 sekali gus memutuskan rantaian jangkitan.Beliau turut melahirkan rasa kesal, atas tindakan kakitangan jabatan dan agensi kerajaan yang menggunakan laluan khas untuk petugas barisan hadapan di SJR, untuk mengelakkan sekatan dan mempercepatkan perjalanan.Katanya polis tidak menghalang orang awam memasuki Putrajaya, namun perlu menunjukkan surat kebenaran rentas yang sah, serta menasihati kakitangan jabatan dan agensi kerajaan yang bukan tergolong sebagai petugas barisan hadapan, untuk merancang perjalanan dengan baik dan mengikuti setiap peraturan yang telah ditetapkan.


Covid-19 terlalu besar untuk ditangani Noor Hisham seorang, kata Dr Mahathir

Pandemik Covid-19 terlalu besar untuk ditangani oleh Ketua Pengarah Kesihatan Noor Hisham Abdullah seorang, kata bekas perdana menteri, Dr Mahathir Mohamad.Katanya, sudah sampai masa kerajaan berbincang dengan doktor-doktor pakar untuk menangani wabak itu dengan lebih berkesan.“Sesungguhnya ada banyak cara dan amalan yang boleh kurangkan jumlah jangkitan. Diharap doktor-doktor pakar dapat berbincang dengan pegawai kerajaan,” kata Mahathir dalam tulisan di blognya hari ini.“Khidmat pengarah kesihatan amat dihargai. Tetapi wabak ini agak terlalu besar untuk ditangani oleh seorang sahaja”.Menurut Mahathir, seorang daripada ahli keluarganya baru-baru ini dijangkiti Covid-19 tetapi tidak dimasukkan ke hospital kerana tidak terlalu teruk.“Sebaliknya ia diarah kuarantin di rumahnya. Tetapi semasa di rumah keadaannya menjadi teruk sehingga tidak dapat bernafas. Maka dia pun dimasuk ke hospital,” katanya.Katanya, semasa berada berada di rumah, ahli rumah kepada ahli keluarganya itu pula dijangkiti Covid-19.“Saya percaya ia tidak dapat dimasuk hospital awal kerana jumlah yang dijangkiti terlalu ramai. Tiap hari 4,000 dikesan.“Namun demikian, jika pesakit berada di rumah, ahli keluarga akan dijangkiti. Maka lebih ramailah yang terjangkit. Sepatutnya mereka dimasuk ke dalam kuarantin berasingan dari keluarga,” katanya.Mahathir berkata, tempat kuarantin yang disediakan kerajaan perlulah bersesuaian.“Dari gambar yang diperolehi katil-katil terlalu dekat dan apabila ada lawatan pembesar pesakit akan berkumpul. Ini akan menyebabkan jangkitan merebak,” katanya.


66.2% dewasa terima dos penggalak, 36.1% kanak-kanak divaksinasi

Sebanyak 15,574,997 individu dewasa atau 66.2% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data menerusi laman web CovidNow, sejumlah 22,947,183 atau 97.5% daripada populasi sama telah melengkapkan vaksinasi mereka manakala 23,223,301 atau 98.7% menerima sekurang-kurangnya satu dos vaksin.Bagi remaja berusia 12 hingga 17 tahun pula, 2,846,984 individu atau 91.5% daripada populasi itu telah melengkapkan vaksinasi mereka manakala 2,944,079 atau 94.6% menerima sekurang-kurangnya satu dos vaksin.Sementara itu, untuk populasi kanak-kanak berusia lima hingga 11 tahun, 1,282,478 individu atau 36.1% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids).Sebanyak 27,812 dos vaksin telah diberikan semalam meliputi 5,900 dos pertama, 1,680 dos kedua dan 20,232 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,607,824.Sementara itu, menurut portal GitHub KKM, 64 kes kematian akibat Covid-19 direkodkan semalam dengan Johor tertinggi iaitu 11 kes, diikuti Perak (sembilan), Kedah dan Selangor masing-masing lapan kes dan Melaka (lima).Negeri Sembilan, Pahang dan Sarawak pula masing-masing empat kes, Terengganu (tiga), Kelantan, Pulau Pinang dan Sabah masing-masing dua kes manakala Perlis dan Kuala Lumpur masing-masing satu kes.


Amaran hujan berterusan di 4 negeri

Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Kelantan, Terengganu, Pahang dan Johor bermula esok hingga Jumaat ini.
Ketua Pengarah MetMalaysia Muhammad Helmi Abdullah berkata kawasan terlibat adalah seluruh Kelantan dan Terengganu, manakala di Pahang melibatkan Kuantan, Pekan dan Rompin, sementara di Johor membabitkan Mersing, Kota Tinggi dan Johor Bahru.
“Penumpuan angin timur laut dijangka berpotensi membawa hujan lebat dan angin kencang yang boleh menyebabkan banjir di kawasan berkedudukan rendah di kawasan terbabit,” katanya dalam kenyataan hari ini.


Kes harian lepasi 4,800, 10 lagi terkorban

4,860 kes baru Covid-19 direkodkan semalam menjadikan jumlah keseluruhan sebanyak 4,672,999 kes.
Sebanyak 3,836 pesakit turut dilaporkan sembuh, menjadikan jumlah keseluruhan kes sembuh sebanyak 4,588,743.
Ketika ini, 48,300 kes aktif direkodkan, dengan 46,334 atau 95.9% daripadanya sedang menjalani kuarantin kendiri.
Dalam pada itu, 23 (0.0%) kes kini berada di pusat kuarantin sementara 1,883 (3.9%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 34 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.3% dengan kes Covid-19 merangkumi 16.1%.
10 lagi kematian dilaporkan termasuk  satu kes kematian sebelum tiba di hospital menjadikan kes keseluruhan sebanyak 35,956 orang.


Hamid Bador jelaskan mengenai kompuan RM10,000

Kompaun RM10,000 yang berkuat kuasa pada 11 Mac ini hanya dikenakan terhadap individu melakukan kesalahan berulang kerana ingkar Perintah Kawalan Pergerakan (PKP) serta mereka yang boleh mencetuskan penularan Covid-19, kata Ketua Polis Negara Abdul Hamid Bador.Beliau menjelaskan bahawa keputusan kerajaan menaikkan nilai kompaun daripada RM1,000 kepada RM10,000 bukan dikenakan bagi kesemua kesalahan yang melanggar prosedur operasi standard (SOP).“Kita akui ramai yang salah faham dan bimbang dengan jumlah kompaun sehingga RM10,000. Ia bukan dikenakan kepada semua kesalahan termasuk gagal memakai pelitup muka.“Sebaliknya, untuk kesalahan tertentu iaitu mereka yang degil dengan melakukan kesalahan berulang serta mereka yang melanggar SOP termasuk rentas negeri sehingga menyebabkan berlakunya penularan Covid-19,” katanya ketika ditemui pemberita selepas melawat tapak pembinaan Ibu Pejabat Polis Daerah (IPD) Jeli yang baru di Jeli hari ini.Pada 25 Februari lepas, dilaporkan individu yang melanggar peraturan atau SOP yang ditetapkan bagi pencegahan dan kawalan pandemik Covid-19 akan berdepan hukuman denda maksimum RM10,000 mulai 11 Mac ini.Perkara itu dinyatakan dalam Ordinan Darurat Pencegahan dan Kawalan Penyakit Berjangkit (Pindaan) 2021 melalui Warta Kerajaan Persekutuan yang dimuat naik dalam Portal rasmi Jabatan Peguam Negara.Ordinan itu turut menyatakan syarikat atau perbadanan yang melakukan kesalahan berkaitan SOP boleh didenda sehingga RM50,000.Hamid berkata individu yang dikenakan kompaun RM10,000 itu bagaimanapun boleh membuat rayuan bagi pengurangan kompaun kepada kementerian kesihatan.“Mungkin daripada kompaun RM10,000, hanya dikenakan RM200 sahaja selepas rayuan berdasarkan alasan yang diberikan,” katanya, yang memaklumkan bahawa pihak polis hanya terbabit dalam penguatkuasaan pematuhan SOP dengan mengeluarkan kompaun dan tidak menerima bayaran kompaun.Hamid berkata PDRM akan mengesyorkan kepada KKM supaya mengenakan kompaun RM10,000 tersebut terhadap premis hiburan yang beroperasi tanpa lesen.


Pulau Pinang tutup 20 sekolah selama dua hari

Sebanyak 20 buah sekolah di Pulau Pinang ditutup dua hari bermula hari ini susulan terdapat kes Covid-19 di sekolah terlibat, kata Pengarah Jabatan Pendidikan Pulau Pinang Abdul Rashid Abdul Samad.Beliau berkata penutupan itu melibatkan sekolah menengah dan rendah namun enggan memperincikannya.“Semua sekolah terlibat ditutup selama dua hari bagi proses sanitasi. Pihak sekolah akan menilai semula sebelum sebarang tindakan lanjut dibuat (membuka atau meneruskan penutupan sekolah).“Bagi sekolah yang ditutup, sesi pengajaran dan pembelajaran di rumah (PdPR) berjalan mengikut jadual persekolahan seperti biasa,” katanya ketika dihubungi hari ini.


Majoriti kes baru, kematian Covid-19 babit kes sporadik, kata KP kesihatan

Malaysia kini  berhadapan dengan trend peningkatan mendadak kes baru Covid-19 dan kes kematian akibat pandemik itu terutama selepas 1 April tahun ini, kata Ketua Pengarah Kesihatan Dr Noor Hisham Abdullah.Beliau berkata  keadaan ini  amat membimbangkan kerana majoriti kes baru dan kematian Covid-19 adalah membabitkan kes sporadik, iaitu kes yang dikesan dalam komuniti yang tidak dapat dikaitkan dengan mana-mana kes atau kluster sedia ada.“Kementerian Kesihatan (KKM) ingin menyeru masyarakat untuk mengambil serius situasi ini yang mana penularan Covid-19 adalah di dalam komuniti termasuklah tempat beli-belah, tempat kerja, dan sebagainya.“Masyarakat perlu faham bahawa sesiapa sahaja boleh dijangkiti Covid-19 tidak kira di mana mereka berada. Akibatnya, kita dapat melihat peningkatan kes-kes sporadik dan kematian akibat kes-kes sporadik ini di dalam komuniti,” katanya dalam kenyataan semalam.Beliau berkata berdasarkan analisis, trend kes sporadik kekal tinggi pada minggu epidemiologi ke-22 iaitu sehingga 5 Jun apabila mencatatkan 52,040 kes baru dengan 84.3% daripadanya adalah kes sporadik.Ia menunjukkan peningkatan ketara berbanding 8,968 kes baru dengan 52% kes sporadik daripadanya pada minggu epidemiologi ke-13 atau sehingga 3 April.Selain itu, beliau berkata kumulatif kes kematian Covid-19 pula meningkat dari minggu ke minggu, iaitu minggu epidemiologi ke-22 merekodkan 641 kes kematian dengan 559 kes sporadik berbanding 35 kematian termasuk 26 kes sporadik pada minggu epidemiologi ke-13 iaitu sehingga 3 April.“Antara satu faktor menyumbang kepada situasi tersebut adalah berikutan kemunculan varian-varian baru dalam komuniti dengan kadar kebolehjangkitan dan kematian yang lebih tinggi, selain penularan Covid-19 secara lebih meluas di dalam komuniti berbanding minggu epidemiologi sebelum,” katanya.Dr Noor Hisham berkata masyarakat perlu terus konsisten mematuhi prosedur operasi standard (SOP) serta saranan kerajaan untuk kekal duduk di rumah dan hanya keluar apabila perlu.Beliau berkata orang ramai digalakkan memakai pelitup muka berganda terutama di tempat awam yang sesak dan kurang pengudaraan selain dinasihatkan memakai pelindung muka dan pelitup muka berganda di kawasan awam berisiko tinggi seperti hospital dan klinik.


Kes harian turut ke paras 2,900 jangkitan, 9 lagi terkorban

2,882  kes baru Covid-19 direkodkan semalam menjadikan jumlah keseluruhan sebanyak 4,946,583 kes.
Sebanyak 4,730 pesakit turut dilaporkan sembuh, menjadikan jumlah keseluruhan kes sembuh sebanyak 4,878,828.
Ketika ini, 31,209 kes aktif direkodkan di mana 29,345 atau 94% daripadanya menjalani kuarantin kendiri.
Tiada pesakit di pusat kuarantin sementara 1,780 (5.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 84 kes dan 62 daripadanya memerlukan bantuan alat pernafasan.
Sembilan lagi kes kematian dicatatkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,546 orang.


Tahniah pada JKR Pahang dan Jabatan Meteorologi

Ketika banjir besar melanda Pahang yang menyebabkan Lebuhraya Pantai Timur (LPT) ditutup, rakyat yang terpaksa berulang-alik menggunakan negeri Pahang sebagai pengantara dikejutkan dengan prestasi memberangsangkan Jabatan Kerja Raya (JKR) negeri di media sosial.Laman Facebook JKR Pahang hampir setiap masa memaparkan Pelan Laluan Alternatif (Banjir) Bagi Negeri Pahang untuk rakyat meneruskan perjalanan di seluruh negeri Pahang, dari Kuantan ke Kuala Lumpur, mahupun jalan menyelusur ke Gua Musang, Kelantan.Petanya yang dipaparkan ke Google Drive cukup jelas menunjukkan jalan persekutuan yang boleh dilalui setiap masa termasuklah jalan alternatif Kuantan-Kuala Lumpur melalui Kuala Pilah mahupun Segamat dan jalan ke Gua Musang.Setiap pertanyaan pengguna Facebook memohon jalan alternatif juga dijawab dengan baik dan cepat berdasarkan situasi semasa.Insiden banjir ini juga menyebabkan rakyat mula menumpukan perhatian kepada laporan-laporan yang dikeluarkan Jabatan Meteorologi.Kehebatan Jabatan Meteorologi adalah di aplikasinya MyCuaca.Ramai yang tidak pernah memuat turun aplikasi MyCuaca ini di IOS mahupun Android.Sedihnya, ramai yang tidak pernah tahu kewujudan aplikasi tersebut, termasuklah yang mengkritik jabatan itu.Tahniah kepada Jabatan Meteorologi kerana mempunyai aplikasi yang bertaraf antarabangsa.Perlu diingatkan Jabatan Meteorologi di bawah kementerian alam sekitar dan air adalah jabatan yang sama memberikan data kepada penerbangan antarabangsa serta lalu lintas maritim.Oleh itu, laporan mereka sentiasa terkini dan boleh dipakai.Jika tidak, sudah tentu banyak musibah yang tidak disengajakan berlaku.Namun begitu, rakyat Malaysia sememangnya kurang mengambil tahu mengenai cuaca.Tepuk dada tanya sendiri, ada sesiapa yang tengok ramalan cuaca sebelum merancang perjalanan di Malaysia?Contohnya, mereka yang bekerja di Lembah Klang, ada sesiapa yang menyemak ramalan cuaca dan merancang untuk pulang lebih lewat hari ini untuk mengelakkan hujan petir?Biasanya, apabila hujan sudah turun, barulah dirancang keputusan sama ada meneruskan perjalanan mahupun tidak.Jarang kita membuat sebaliknya.Bagi mereka yang tinggal di kawasan yang tidak pernah banjir, usahkan laporan Jabatan Meteorologi bahkan berita ribut petir pun tidak diambil kisah.Tahniah kepada JKR Pahang dan Jabatan Meteorologi yang membawa sinaran positif di tengah kemelut banjir ini.


Kerajaan perlu tetapkan harga siling berpatutan bagi tambang khidmat e-hailing

Sejak kebelakangan ini, terdapat banyak perbincangan mengenai kenaikan harga tambang Grab dan sistem lonjakan harganya.Banyak kumpulan pengguna menyeru agar kerajaan melakukan sesuatu untuk mengawal kenaikan harga terlalu tinggi yang dikenakan oleh Grab kepada pelanggan mereka.Persatuan Pengguna Pulau Pinang (CAP) turut menyuarakan gesaan ini.Bagi kebanyakan orang yang tiada pengangkutan sendiri, perkhidmatan e-hailing ini adalah satu keperluan.Sudah tentu terdapat mod pengangkutan awam lain yang lebih murah, tetapi ia tidak selalunya boleh dilakukan untuk orang ramai mengambilnya.Sebagai contoh bas, pasti kosnya lebih murah daripada menaiki dengan perkhidmatan e-hailing; walau bagaimanapun, kelemahannya termasuklah masa menunggu yang lama antara bas, kekurangan perhentian bas dalam jarak yang munasabah dari tempat seseorang itu perlu dijemput dan tempat mereka ingin dihantar, kekangan masa yang mungkin mereka alami, keadaan kesihatan atau fizikal tertentu, dan (sesuatu yang mula difikirkan oleh orang ramai kerana wabak Covid-19) iaitu kekurangan sebarang penjarakan sosial.Kenaikan harga tambang Grab baru-baru ini yang dialami oleh pengguna amat mengecewakan dan membebankan kerana sesetengah orang tidak mempunyai pilihan selain menggunakan perkhidmatan e-hailing.Oleh sebab itu, adalah membingungkan apabila menteri pengangkutan telah menyatakan bahawa tambang e-hailing akan kekal tidak dikawal.Kenaikan harga akibat sistem lonjakan harga yang dilaksanakan oleh Grab tidak masuk akal apabila ia berlaku kerana kekurangan pemandu.Caj yang terlalu tinggi itu tidak menarik lebih ramai pemandu dan tidak juga membantu meringankan beban pemandu yang mungkin terperangkap dalam kesesakan lalu lintas.Ia hanya berfungsi untuk membuatkan pengguna lebih menderita.Kepada pihak berkuasa yang mendakwa Grab bukan monopoli kerana terdapat 21 syarikat e-hailing lain yang sedang beroperasi, kami meminta agar anda hanya menggunakan perkhidmatan e-hailing sahaja untuk perjalanan selama seminggu dan maklumkan kepada kami jika anda boleh mendapatkan kenderaan secara konsisten daripada mana-mana syarikat lain yang bukan Grab atau adakah anda terpaksa membuka aplikasi Grab selepas berulang kali menekan butang “tempah sekarang” selama lebih 30 minit dalam aplikasi e-hailing yang lain.Perkhidmatan e-hailing dibenarkan menaikkan harga tidak lebih daripada 200% tambang asas bagi perjalanan dan pihak berkuasa menyatakan bahawa mereka memerlukan “bukti kukuh” untuk mengambil tindakan.Pastinya isu kenaikan harga tambang Grab sebanyak 400% yang telah tersebar dalam berita adalah bukti yang cukup kukuh.Kami juga turut menerima aduan daripada seorang wanita warga emas yang mengatakan bahawa tambang perjalanannya yang biasanya berharga RM9.00 menjadi RM22.00 dan ini adalah waktu di luar waktu puncak.Menurut artikel berita, menteri pengangkutan sendiri telah menyatakan bahawa surcaj maksimum yang dibenarkan sebanyak 200% adalah tidak munasabah.Kami bersetuju dengan sepenuh hati bahawa surcaj yang dibenarkan sebanyak 200% adalah terlalu banyak.Sehubungan itu, CAP menggesa kementerian pengangkutan mengambil tindakan dengan segera untuk mengawal harga tambang e-hailing dengan menetapkan harga siling yang munasabah untuk kedua-dua pengguna dan juga pemandu e-hailing.Mohideen Abdul Kader adalah presiden Persatuan Pengguna-Pengguna Pulau Pinang (CAP).*Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Mahkamah kekalkan kemenangan Hadi sebagai ahli Parlimen Marang

Mahkamah Pilihan Raya Terengganu hari ini mengekalkan kemenangan Presiden PAS Abdul Hadi Awang sebagai Ahli Parlimen Marang, pada Pilihan Raya Umum Ke-15 (PRU15).
Hakim Hassan Abdul Ghani menolak petisyen pilihan raya difailkan calon Barisan Nasional (BN) Jasmira Othman (pempetisyen), bagi mencabar kemenangan Hadi (responden).
Beliau berkata pempetisyen gagal membuktikan terdapat elemen rasuah mengikut Akta Kesalahan Pilihan Raya 1954 dan memerintahkan Jasmira membayar kos RM50,000 kepada Abdul Hadi.
“Oleh itu mahkamah ini mengesahkan responden telah dipilih dengan sewajarnya sebagai Ahli Parlimen Marang,” katanya.
Petisyen pilihan raya itu difailkan di Mahkamah Tinggi Kuala Terengganu pada  3 Jan lepas, antara lain atas dakwaan PAS menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.
Pada PRU15 lepas, Abdul Hadi memenangi kerusi Parlimen Marang dengan majoriti 41,729 undi menewaskan Jasmira, calon Pakatan Harapan (PH) Azhar Ab Shukur dan calon Pejuang Dr Zarawi Sulong.


Saudi Aramco pecah rekod untung bersih pada suku kedua 2020

Syarikat minyak gergasi Saudi Aramco pada Ahad mengumumkan keuntungan bersih pada suku kedua meningkat 90% tahun ke tahun kepada AS$48.4 bilion, catatan rekod suku tahunan baru bagi syarikat itu sejak tawaran awam dibuka pada 2019, lapor Xinhua.
Harga minyak semakin meningkat, jumlah penjualan dan margin penapisan, pendapatan bersih untuk setengah tahun Aramco juga mencapai paras tertinggi iaitu AS$87.9 bilion, meningkat daripada AS$47.2 bilion pada tahun sebelumnya, menurut laporan kewangan yang dikeluarkan syarikat itu.
Syarikat itu memaklumkan dividen sebanyak AS$18.8 bilion akan dibayar pada suku ketiga, lapor Agensi Akhbar Saudi.
Presiden dan Ketua Pegawai Eksekutif Aramco Amin H Nasser berkata keuntungan yang direkodkan pada suku kedua mencerminkan peningkatan permintaan produk syarikat.
Walaupun berdepan tekanan ekonomi yang merudum berdasarkan ramalan global jangka pendek, Nasser berkata permintaan untuk minyak dijangka terus meningkat sepanjang dekad ini.